P9_TA(2022)0278

Comhghníomhaíocht Eorpach ar chúram

Rún ó Pharlaimint na hEorpa an 5 Iúil 2022 i dtreo comhghníomhaíocht Eorpach ar chúram (2021/2253(INI))

(2023/C 47/04)

Tá Parlaimint na hEorpa,

— ag féachaint d’Airteagail 2 agus 3 den Chonradh ar an Aontas Eorpach (CAE),

— ag féachaint do na cuspóirí arna mbunú faoi Airteagal 3 CAE, go háirithe eisiamh sóisialta agus idirdhealú a chomhrac, ceartas sóisialta, comhionannas idir mná agus fir, dlúthpháirtíocht idir na glúnta agus cosaint chearta an linbh, mar aon le comhtháthú eacnamaíoch, sóisialta agus críochach, a chur chun cinn,

— ag féachaint d’Airteagal 8 maidir le príomhshruthú inscne, lena gcumhdaítear aidhm an Aontais neamhionannais a dhíothú agus comhionannas idir mná agus fir a chur chun cinn, agus don chlásal sóisialta cothrománach in Airteagal 9 den Chonradh ar Fheidhmiú an Aontais Eorpaigh (CFAE),

— ag féachaint do na cuspóirí beartais shóisialta a leagtar amach in Airteagal 151 agus Airteagal 153 CFAE,

— ag féachaint don leagan athbhreithnithe de Chairt Shóisialta na hEorpa, go háirithe Airteagal 15 de, maidir leis an gceart atá ag daoine faoi mhíchumas chun neamhspleáchais, chun lánpháirtíochta sóisialta agus chun rannpháirtíochta, agus Airteagal 23 de maidir leis an gceart atá ag daoine scothaosta chun cosaint shóisialta,

— ag féachaint do Chairt um Chearta Bunúsacha an Aontais Eorpaigh (an “Chairt”), go háirithe Airteagal 25 de maidir le cearta daoine scothaosta chun saol faoi dhínit agus neamhspleáchas a bheith acu agus Airteagal 26 de maidir le lánpháirtiú daoine faoi mhíchumas, agus don Choinbhinsiún Eorpach chun Cearta an Duine agus Saoirsí Bunúsacha a Chosaint, dá dtagraítear in Airteagal 6 CAE,

— ag féachaint do phrionsabail Cholún Eorpach na gCeart Sóisialta (EPSR), go háirithe prionsabal 17 de maidir le cuimsiú daoine faoi mhíchumas agus prionsabal 18 de maidir leis an gceart chun cúram fadtéarmach,

— ag féachaint do Dheich mbliana na Náisiún Aontaithe maidir le hAosú folláin 2021-2030 agus do Chreat EDS go mbainfidh tíortha amach leanúntas comhtháite um chúram fadtéarmach (1),

— ag féachaint do Phlean Gníomhaíochta EPSR agus dá phríomhspriocanna do 2030,

— ag féachaint do Spriocanna Forbartha Inbhuanaithe (SDGanna) na Náisiún Aontaithe, go háirithe na spriocanna seo a leanas, SDG 3 “Sláinte Mhaith agus Folláine”, SDG 5 “Comhionannas Inscne”, SDG 8 “obair chuibhiúil agus fás eacnamaíoch” agus SDG 10 “éagothroime laghdaithe”,

— ag féachaint do tuarascáil théamach an 22 Iúil 2020 ó Shaineolaí Neamhspleách na Náisiún Aontaithe ar dhaoine scothaosta a bheith ag tairbhiú chearta uile an duine, ar thionchar ghalar an choróinvíris (COVID-19) ar theachtadh chearta daonna uile atá ag daoine scothaosta A/75/2020 (2), agus don ráiteas maidir le Neamhspleáchas agus cúram do dhaoine scothaosta a thug sí don 30ú seisiún de Chomhairle na Náisiún Aontaithe um Chearta an Duine (3),

— ag féachaint do choinbhinsiúin agus moltaí na hEagraíochta Idirnáisiúnta Saothair (EIS), agus go háirithe Coinbhinsiún C149 maidir le pearsanra altranais ó 1977 agus Moladh Uimh. 157 a ghabhann leis, Coinbhinsiún C183 maidir le Cosaint Máithreachais ó 2000 agus Moladh Uimh. 191 a ghabhann leis, Coinbhinsiún C189 maidir le hOibrithe Tí ó 2011 agus Moladh Uimh. 201 a ghabhann leis, Coinbhinsiú C190 maidir le Foréigean agus Ciapadh agus Moladh Uimh. 206 a ghabhann leis, agus Moladh Uimh. 202 maidir le hÍosrátaí Cosanta Sóisialta,

— ag féachaint do thuarascáil ó EIS an 19 Nollaig 2019 dar teideal The Employment Generation Impact of Meeting SDG Targets in Early Childhood Care, Education, Health and Long-Term Care in 45 Countries [Spriocanna SDGanna i gCúram na Luath-Óige, san Oideachas, sa tSláinte agus sa Chúram Fadtéarmach agus an tionchar a bheadh ag a mbaint amach ar Ghlúin na Fostaíochta i 45 thír],

— ag féachaint don Rún ó EIS a bhaineann le glao domhanda ar ghníomhaíocht chuimsitheach, inbhuanaithe agus athléimneach le haghaidh cur chuige atá dírithe ar an duine ó ghéarchéim COVID-19, a glacadh ag an 109ú Seisiún den Chomhdháil Idirnáisiúnta Saothair i mí an Mheithimh 2021,

— ag féachaint do thuarascáil ón Eagraíocht Idirnáisiúnta Saothair an 7 Márta 2022 dar teideal Care at work: Investing in care leave and services for a more gender equal world of work [Cúram ag an obair: Infheistíocht a dhéanamh i saoire agus seirbhísí cúraim le haghaidh saol oibre níos cothroime ó thaobh inscne de],

— ag féachaint do Choinbhinsiún na Náisiún Aontaithe ar Chearta Daoine faoi Mhíchumas (UN CRPD),

— ag féachaint do Choinbhinsiún na Náisiún Aontaithe maidir le Gach Cineál Idirdhealaithe in Aghaidh na mBan a Dhíothú (CEDAW),

— ag féachaint do Choinbhinsiún na Náisiún Aontaithe um Chearta an Linbh (UNCRC),

— ag féachaint do threoirlínte polaitiúla Uachtarán an Choimisiúin Ursula von der Leyen,

— ag féachaint do chlár oibre an Choimisiúin do 2022,

— ag féachaint do Rialachán (AE) 2021/1057 ó Pharlaimint na hEorpa agus ón gComhairle an 24 Meitheamh 2021 lena mbunaítear Ciste Sóisialta na hEorpa Plus (CSE+) (4),

— ag féachaint do Threoir (AE) 2021/241 ó Pharlaimint na hEorpa agus ón gComhairle an 12 Feabhra 2021 lena mbunaítear an tSaoráid Téarnaimh agus Athléimneachta (5),

— ag féachaint do Rialachán (AE) 2020/2221 ó Pharlaimint na hEorpa agus ón gComhairle an 23 Nollaig 2020 lena leasaítear Rialachán (AE) Uimh. 1303/2013 a mhéid a bhaineann le hacmhainní breise agus socruithe cur chun feidhme chun cúnamh a sholáthar chun leigheas dhíobháil na géarchéime a chothú i gcomhthéacs phaindéim COVID-19 agus a hiarmhairtí sóisialta agus chun téarnamh glas, digiteach agus athléimneach a ullmhú don gheilleagar (REACT-EU) (6),

— ag féachaint do Rialachán (AE) 2021/522 lena mbunaítear Clár do ghníomhaíocht an Aontais i réimse na sláinte (“Clár EU4Health”) don tréimhse 2021-2027 (7),

— ag féachaint don tionscnamh comhpháirteach “Staid na Sláinte” ó ECFE agus ón gCoimisiún Eorpach,

— ag féachaint do Threoir (AE) 2019/1158 ó Pharlaimint na hEorpa agus ón gComhairle an 20 Meitheamh 2019 maidir le cothromaíocht oibre is saoil do thuismitheoirí agus cúramóirí agus lena n-aisghairtear Treoir 2010/18/AE ón gComhairle (8),

— ag féachaint do Threoir 2000/43/CE ón gComhairle an 29 Meitheamh 2000 lena gcuirtear chun feidhme prionsabal na córa comhionainne idir daoine gan beann ar thionscnamh ciníoch nó eitneach (9),

— ag féachaint do Threoir 2006/54/CE ó Pharlaimint na hEorpa agus ón gComhairle an 5 Iúil 2006 maidir le cur chun feidhme phrionsabal an chomhionannais deiseanna agus na córa comhionainne idir fir agus mná i gcúrsaí fostaíochta agus slí bheatha (10),

— ag féachaint do Threoir (AE) 2022/431 ó Pharlaimint na hEorpa agus ón gComhairle an 9 Márta 2022 lena leasaítear Treoir 2004/37/CE maidir le hoibrithe a chosaint ar na rioscaí a bhaineann le nochtadh do charcanaiginí nó do shó-ghineacha ag an obair (11).

— ag féachaint do Mholadh (AE) 2021/1004 ón gComhairle an 14 Meitheamh 2021 lena mbunaítear Ráthaíocht Eorpach do Leanaí (12),

— ag féachaint do Theachtaireacht ón gCoimisiún an 5 Márta 2020 dar teideal A Union of Equality: Gender Equality Strategy 2020-2025 [Aontas an Chomhionannais: an Straitéis Comhionannais Inscne 2020-2025] (COM(2020)0152),

— ag féachaint do theachtaireacht ón gCoimisiún an 26 Aibreán 2017 dar teideal An initiative to support work-life balance for working parents and carers [Tionscnamh chun tacú leis an gcothromaíocht oibre is saoil do thuismitheoirí agus do chúramóirí a bhíonn ag obair] (COM(2017)0252),

— ag féachaint do Phlean Gníomhaíochta an Choimisiúin an 9 Nollaig 2021 chun borradh a chur faoin ngeilleagar sóisialta agus chun poist a chruthú,

— ag féachaint do Pháipéar Uaine ón gCoimisiún maidir leis an Aosú an 27 Eanáir 2021 (COM(2021)0050),

— ag féachaint don teachtaireacht ón gCoimisiún dar teideal A Long-Term Vision for Rural Areas [Fís fhadtéarmach do Limistéir Thuaithe] in 2021,

— ag féachaint don Dhearbhú Aireachta a glacadh ag ceathrú Comhdháil Aireachta Choimisiún Eacnamaíochta na Náisiún Aontaithe don Eoraip maidir le hAosú i Liospóin an 22 Meán Fómhair 2017 dar teideal A Sustainable Society for all Ages: Realizing the potential of living longer [Sochaí Inbhuanaithe do gach Aois: An acmhainneacht a bhaineann le maireachtáil níos faide a bhaint amach],

— ag féachaint do Thogra ón gCoimisiún an 4 Márta 2021 le haghaidh treoir ó Pharlaimint na hEorpa agus ón gComhairle chun cur i bhfeidhm phrionsabal an phá chomhionainn as obair chomhionann nó obair ar comhionann a luach idir fir agus mná a neartú trí shásraí trédhearcachta pá agus trí shásraí forfheidhmiúcháin (COM(2021)0093),

— ag féachaint do thogra ón gCoimisiún an 28 Deireadh Fómhair 2020 le haghaidh treoir ó Pharlaimint na hEorpa agus ón gComhairle maidir le pá íosta leormhaith san Aontas Eorpach (COM(2020)0682).

— ag féachaint do Thuairim SOC/687-EESC-2021 ó Choiste Eacnamaíoch agus Sóisialta na hEorpa (CESE) an 19 Eanáir 2022 dar teideal Towards a New Care Model for the Elderly: learning from the Covid-19 pandemic [I dtreo samhail chúraim nua do dhaoine scothaosta: ag foghlaim ó phaindéim COVID-19],

— ag féachaint do thuairim SOC/535- EESC-2016 an 21 Meán Fómhair 2012 ó Choiste Eacnamaíoch agus Sóisialta na hEorpa (CESE) dar teideal The rights of live-in care workers“Cearta oibrithe beo cúraim”,

— ag féachaint do thuarascáil 2021 maidir le cúram fadtéarmach a d’ullmhaigh an Coiste um Chosaint Shóisialta (SPC) agus an Coimisiún Eorpach (DG EMPL) maidir le “Treochtaí, dúshláin agus deiseanna i sochaí atá ag dul in aois”,

— ag féachaint do thuairim ón bPainéal Saineolaithe an 23 Meitheamh 2021 ar bhealaí éifeachtacha chun infheistiú sa tsláinte maidir le tacú le meabhairshláinte an lucht saothair sláinte agus oibrithe riachtanacha eile,

— ag féachaint do na Conclúidí ó Chomhairle EPSCO an 14 Meitheamh 2021 maidir le Tionchar Socheacnamaíoch COVID-19 ar Chomhionannas Inscne (ST/8884-21),

— ag féachaint do rún uaithi an 15 Samhain 2018 maidir le seirbhísí cúraim in AE le haghaidh comhionannas inscne níos fearr a bhaint amach (13),

— ag féachaint do rún uaithi an 21 Eanáir 2021 maidir le gné na hinscne i ngéarchéim COVID-19 agus sa tréimhse iar-ghéarchéime (14),

— ag féachaint do rún uaithi an 21 Eanáir 2021 maidir le Straitéis AE um Chomhionannas Inscne (15),

— ag féachaint do rún uaithi an 10 Márta 2022 i ndáil le Plean Gníomhaíochta III AE maidir le hInscne (16),

— ag féachaint do rún uaithi an 21 Eanáir 2021 maidir le rochtain ar thithíocht chuibhiúil agus inacmhainne do chách (17),

— ag féachaint don Mholadh ón gComhairle an 22 Bealtaine 2019 maidir le córais oideachais agus cúraim luath-óige ar ardchaighdeán (18),

— ag féachaint do rún uaithi an 11 Márta 2021 maidir le cearta an linbh i bhfianaise Straitéis AE maidir le cearta an linbh (19),

— ag féachaint do rún uaithi an 10 Iúil 2020 maidir le straitéis sláinte poiblí an Aontais i ndiaidh COVID-19 (20),

— ag féachaint do rún uaithi an 16 Feabhra 2022 maidir leis an Eoraip a neartú sa chomhrac in aghaidh na hailse – i dtreo straitéise cuimsithí comhordaithe (21),

— ag féachaint do rún uaithi an 17 Nollaig 2020 maidir le hEoraip shóisialta láidir don Aistriú Cóir (22),

— ag féachaint do rún uaithi an 7 Iúil 2021 maidir le mór-roinn aosta atá ag dul in aois – deiseanna agus dúshláin a bhaineann leis an mbeartas maidir leis an aosú tar éis 2020 (23),

— ag féachaint do theachtaireacht ón gCoimisiún an 3 Márta 2021 dar teideal Union of Equality: Strategy for the Rights of Persons with Disabilities 2021-2030 [Aontas an Chomhionannais: Straitéis maidir le Cearta Daoine faoi Mhíchumas 2021-2030] (COM(2021)0101),

— ag féachaint do rún uaithi an 18 Meitheamh 2020 maidir leis an Straitéis Eorpach um Míchumas i ndiaidh 2020 (24),

— ag féachaint do rún uaithi an 29 Samhain 2018 maidir le staid na mban faoi mhíchumas (25),

— ag féachaint do theachtaireacht ón gCoimisiún an 28 Meitheamh 2021 dar teideal EU strategic framework on health and safety at work 2021-2027 – Occupational safety and health in a changing world of work [Creat straitéiseach AE maidir leis an tsláinte agus an tsábháilteacht ag an obair 2021-2027 – Sábháilteacht agus sláinte cheirde i saol oibre atá ag athrú] (COM(2021)0323),

— ag féachaint do rún uaithi an 10 Márta 2022 ar chreat straitéiseach nua de chuid an Aontais maidir leis an tsláinte agus an tsábháilteacht ag an obair i ndiaidh 2020 (lena n-áirítear oibrithe a chosaint, ar bhealach níos fearr, ar nochtadh do shubstaintí díobhálacha, ar strus ag an obair agus ar ghortuithe athghluaisne) (26),

— ag féachaint do thuarascáil ETUI/EPSU maidir le trédhearcacht pá agus an ról atá ag meastóireacht inscne-neodrach ar phoist agus aicmiú post sna seirbhísí poiblí,

— ag féachaint do mholadh ón gComhairle an 8 Samhain 2019 maidir le rochtain ar chosaint shóisialta d’oibrithe agus do dhaoine féinfhostaithe (27),

— ag féachaint do ghníomhaíochtaí an Údaráis Eorpaigh Saothair agus go háirithe dá chomhar leis na Ballstáit chun dul i ngleic le hobair neamhdhearbhaithe,

— ag féachaint d’Innéacs Comhionannais Inscne 2021 ón Institiúid Eorpach um Chomhionannas Inscne (EIGE) agus a fhócas téamach ar shláinte,

— ag féachaint do Riail 54 dá Rialacha Nós Imeachta,

— ag féachaint don tuarascáil ón gCoiste um Fhostaíocht agus um Ghnóthaí Sóisialta agus ón gCoiste um Chearta na mBan agus um Chomhionannas Inscne (A9-0189/2022),

A. de bhrí gur cuid de chearta an duine agus de chearta bunreachtúla iad cearta sóisialta, gur cearta bunúsacha an duine iad cearta na mban, agus go gcuireann Coimisiún na Veinéise de Chomhairle na hEorpa, an Chúirt Eorpach um Chearta an Duine agus an Chairt i bhfios go láidir gur cuid den smacht reachta iad cearta an duine; de bhrí go leagtar amach i bPlean Gníomhaíochta EPSR tionscnaimh nithiúla chun prionsabail a chur chun feidhme atá riachtanach chun Eoraip shóisialta níos láidre a thógáil le haghaidh aistrithe córa agus téarnaimh, amhail comhionannas inscne, comhdheiseanna, cothromaíocht oibre is saoil, cúram leanaí agus tacaíocht do leanaí, cuimsiú daoine faoi mhíchumas agus cúram fadtéarmach; de bhrí go mbeidh leathnú agus neartú luach agus cearta lucht oibre an chúraim ina réamhriachtanas chun na tionscnaimh sin a chur chun feidhme, lena n-áirítear na tionscnaimh sin a bhaineann go sonrach le prionsabail 17 agus 18; de bhrí gur cheart an Seimeastar Eorpach agus an Scórchlár Sóisialta a úsáid chun cur le sochaí níos córa, cothroma, inbhuanaithe agus athléimní; de bhrí gur ceart bunúsach é an caighdeán sláinte is airde a bhaint amach agus nach mór ardleibhéal cosanta sláinte a áirithiú agus a cur chun feidhme trí bheartais agus gníomhaíochtaí uile an Aontais; de bhrí gur gné chinntitheach í rochtain ar sheirbhísí poiblí ar ardchaighdeán i gcáilíocht na beatha mar chuid de straitéis cúraim agus infheistíochtaí méadaithe san earnáil;

B. de bhrí gurb ionann leanaí agus 18,3 % de dhaonra an Aontais (28); de bhrí go raibh leanbh amháin ag 47,5 % de theaghlaigh ar laghad san Aontas agus go raibh 14 % de na teaghlaigh comhdhéanta de leanaí agus tuismitheoir aonair (29), arbh iad mná formhór díobh;

C. de bhrí gur mná iad formhór na ndaoine a thugann agus a sholáthraíonn cúram, idir fhoirmiúil agus neamhfhoirmiúil, íoctha agus neamhíoctha; de bhrí go múnlaíonn freagrachtaí cúraim laistigh den teaghlach cumas, fad agus cineál na hoibre ar íocaíocht is féidir le mná a dhéanamh le linn a saolré oibre, rud a imríonn tionchar ar a rannpháirtíocht sa saol sóisialta, eacnamaíoch, cultúrtha agus polaitiúil; de bhrí gur ann don steiréitíopa gur cúramóirí níos fearr iad mná agus don dearcadh gur “obair ban” é cúram neamhíoctha agus obair tí agus go ndéanann stéiréitíopáil agus dearcaí mar sin atreisiú ar shamhail “an tsaothraí fhirinn agus an chúramóra bhaininn”, a leanann de rochtain ar chearta sóisialta a mhúnlú, a bhfuil tionchar aige dá bhrí sin ar neamhspleáchas eacnamaíoch na mban; agus go rannchuidíonn siad le tearcluacháil agus le dofheictheacht eacnamaíoch an chúraim, go háirithe rannchuidiú na gcúramóirí teaghlaigh, chomh maith le tearcluacháil oibrithe cúraim in institiúidí príobháideacha agus poiblí;

D. de bhrí gurb iad cúramóirí neamhfhoirmiúla a thugann 80 % den chúram fadtéarmacha san Eoraip (30), ar mhná iad a bhformhór, nach bhfuil coinníollacha oibre cothroma acu, atá gan íocaíocht den chuid is mó agus/nó gan tacaíocht leordhóthanach shóisialta acu, rud a dhéanann saincheist inscneach den chúram; de bhrí go bhfuil baint ag soláthar cúraim neamhfhoirmiúil le heaspa ceart amhail saoire bhreoiteachta agus saoire bhliantúil, chomh maith le saoire mháithreachais, saoire atharthachta agus saoire do thuismitheoirí, laghdú ar rátaí fostaíochta, méadú ar an mbochtaineacht agus ar rátaí eisiaimh shóisialta, laghdú ar mheabhairshláinte agus mothúcháin mhéadaithe ar leithlisiú sóisialta agus uaigneas, rud a imríonn tionchar diúltach ar a sláinte fhisiciúil agus mheabhrach, ar a bhfolláine agus a gcuimsiú sóisialta; de bhrí go gcuireann ranníocaíocht na mban in obair chúraim neamhíoctha thart ar USD 11 thrilliún leis an ngeilleagar domhanda gach bliain (31), arb ionann é agus 9 % de OTI domhanda (32);

E. de bhrí go bhfuil 15,4 % de dhaoine óga ann nach bhfuil i mbun fostaíochta, oideachais ná oiliúna (NEET) agus go bhfuil siad sa staid sin toisc iad a bheith ag tabhairt aire do leanaí nó do dhaoine fásta ar éagumas nó toisc freagrachtaí eile teaghlaigh a bheith orthu; de bhrí gur mná iad 88 % de na daoine sin nach bhfuil i mbun oideachais, fostaíochta ná oiliúna (33);

F. de bhrí gur gá a aithint go mbíonn gach duine ag brath ar mhéid áirithe cúraim ag brath ar aois, stádas socheacnamaíoch, tréith fhisiciúil agus cúlra pearsanta ón óige go dtí an tseanaois, i measc nithe eile; de bhrí gur cheart cúram a idirdhealú ó thacaíocht do dhaoine atá faoi mhíchumas nó do dhaoine a bhfuil riocht sláinte orthu; de bhrí nach n-aithnítear agus nach dtugtar fiúntas don luach sochaíoch agus eacnamaíoch atá ag obair chúraim, idir íoctha agus neamhíoctha, agus gur gá í a athmheasúnú agus a chur i gcroílár na mbeartas eacnamaíoch; de bhrí gur cheart aghaidh a thabhairt go práinneach ar thionchar sóisialta, comhionannais inscne agus tionchar eacnamaíoch na ndaoine sin a bhfuil freagrachtaí cúraim orthu, go háirithe i bhfianaise athruithe déimeagrafacha;

G. de bhrí go bhfuil gach Ballstát agus an tAontas Eorpach faoi cheangal ag Coinbhinsiún na Náisiún Aontaithe ar Chearta Daoine faoi Mhíchumas (UNCRPD), lena n-áirítear Airteagal 19 de maidir le bearta éifeachtacha agus iomchuí a ghlacadh lena ráthaítear ceart comhionann gach duine faoi mhíchumas cónaí go neamhspleách, a bheith rannpháirteach agus cuimsithe sa phobal; de bhrí go bhfuil rochtain chomhionann agus éifeachtach ar sheirbhísí tacaíochta agus cúraim inacmhainne d’ardchaighdeán ina réamhriachtanas bunriachtanach le haghaidh maireachtáil neamhspleách daoine faoi mhíchumas, agus le haghaidh a rannpháirtíochta i saol an phobail agus a gcuimsiú sóisialta;

H. de bhrí go gcuimsíonn cúram gach seirbhís lena dtacaítear le huathriail agus neamhspleáchas daoine a bhfuil cúram de dhíth orthu, chomh maith leis na riachtanais fhisiceacha, shíceolaíocha, mhothúchánacha, shóisialta, phearsanta agus theaghlaigh atá ag daoine aonair agus grúpaí i staideanna leochaileacha; de bhrí gur cheart cúram a aithint mar cheart lena ráthaítear go ndéanfar feidhmiú go cothrom ar chearta, dínit, uathriail, cuimsiú agus dea-bhail daoine a bhfuil gá acu le cúram; de bhrí gur féidir leis an Aontas Eorpach gníomhaíocht na mBallstát a chomhlánú agus tacú léi chun feabhas a chur ar sheirbhísí cúraim, dóibh siúd a dtugtar aire dóibh agus dóibh siúd a sholáthraíonn cúram;

I. de bhrí gurb ionann obair chúraim agus seirbhísí éagsúla a dhéanann daoine aonair, teaghlaigh, pobail, soláthraithe seirbhíse íoctha, eagraíochtaí poiblí agus institiúidí stáit i suíomhanna éagsúla, ó institiúidí go teaghlaigh phríobháideacha;

J. de bhrí go dtugann an Coimisiún sainmhíniú ar sheirbhísí pearsanta agus tí mar “réimse leathan gníomhaíochtaí a chuireann le folláine teaghlach agus daoine aonair sa bhaile, lena n-áirítear cúram leanaí, cúram fadtéarmach agus do dhaoine faoi mhíchumas, gnáthchúraimí tí, ranganna feabhais, deisiúcháin bhaile, garraíodóireacht, tacaíocht TFC”; de bhrí go n-áirítear seirbhísí cúraim agus neamhchúraim, díreacha agus indíreacha le seirbhísí pearsanta agus tí; de bhrí, ar an leibhéal domhanda, go ndéantar cur síos ar sheirbhísí pearsanta agus tí de ghnáth faoin téarma “obair tí”; de bhrí go n-aithnítear, dá bhrí sin, le cuimsiú oibrithe tí sa lucht saothair cúraim, ní hamháin cúram pearsanta ach go n-áirítear cúram indíreach neamhghaolmhar i soláthar cúraim, rud a chuireann na réamhchoinníollacha is gá ar fáil chun cúram pearsanta a sholáthar; de bhrí, i réimse na seirbhísí pearsanta agus tí, go bhfuil dlúthnasc idir gníomhaíochtaí cúraim agus neamhchúraim, agus go bhfuil líon mór oibrithe i mbun an dá rud agus go bhfuil baint acu, dá bhrí sin, leis an lucht saothair cúraim;

K. de bhrí go bhfuil rochtain ar chúram d’ardchaighdeán agus cruthú timpeallachtaí atá fabhrach do dhaoine scothaosta riachtanach do shaol níos faide, sláintiúil agus gníomhach; de bhrí go meastar go dtiocfaidh méadú ar líon na ndaoine in AE a bhfuil cúram fadtéarmach de dhíth orthu ó 30,8 milliún sa bhliain 2019 go 38,1 milliún in 2050 (34); de bhrí go bhfuil ganntanas saothair ag roinnt Ballstát cheana in earnáil an chúraim fhadtéarmaigh agus gur measa a bheidh sé de réir mar a mhéadaíonn an t-éileamh ar chúram fadtéarmach, agus de bhrí go n-éilíonn sé sin infheistíochtaí sa lucht saothair agus a ndálaí cuibhiúla fostaíochta agus oibre;

L. de bhrí gur leag géarchéim COVID-19 béim ar an ról lárnach atá ag oibrithe i seirbhísí pearsanta agus tí inár sochaithe, gur léiríodh an géarghá atá le haitheantas iomlán a áirithiú do na hoibrithe sin i ngach Ballstát mar aon le cearta cómhargála, slándáil shóisialta agus cosaint shóisialta; de bhrí, mar gheall ar an easpa leanúnach aitheantais do na hoibrithe sin i roinnt Ballstát, gur chaill a lán acu a bpost le linn phaindéim COVID-19 gan a bheith in ann leas a bhaint as scéimeanna cúitimh pá stáit agus scéimeanna coinneála post; de bhrí, mar thoradh ar phaindéim, gur chaill go leor oibrithe i seirbhísí pearsanta agus tí cóiríocht, agus go raibh siad i mbaol foréigin agus ciaptha ag an obair;

M. de bhrí go mbaineann stiogma agus stéiréitíopáil le hidirspleáchas, míchumas fisiceach nó meabhrach, galar agus anbhainne, in ainneoin go mbíonn róil an chúramóra agus an fhaighteora cúraim ag gach duine ar a laghad uair amháin le linn a shaoil, agus go bhfuil forluí idir an gá le cúram agus tacaíocht agus forais eile idirdhealaithe, thar aon rud eile, d’inscne, de ghnéaschlaonadh, d’aois, de mhíchumas, de náisiúntacht, de dhath craicinn, de bhunadh eitneach nó sóisialta, de ghnéithe géiniteacha, chomh maith le cúlraí socheacnamaíocha nó inimirceacha nó cúlraí eile atá faoi mhíbhuntáiste, rud a dhéanann baol na bochtaineachta agus an eisiaimh shóisialta níos measa;

N. de bhrí go bhfuil daonra an Aontais ag dul in aois agus go raibh 19 % de shaoránaigh an Aontais 65 bliana d’aois nó níos sine in 2018 (35); de bhrí gur fadhb leanúnach i gcúram san Eoraip iad idirdhealú aoise agus riachtanais chúraim nach mbíonn á gcomhlíonadh, á bhfeiceáil ná á sainaithint; de bhrí go dtagann méadú le haois ar líon na ndaoine atá ag brath ar chúnamh ó dhaoine eile nó a bhfuil riachtanais cúram sláinte agus cúraim fhadtéarmaigh acu;

O. de bhrí go bhfuil galair réamatacha agus mhatánchnámharlaigh (RMDanna) ar cheann de na galair neamhthógálacha, dhíchumasaithe agus is forleithne ar domhan agus go bhfuil os cionn 100 milliún Eorpach thíos leo, agus go mbaineann siad le hos cionn 50 % de is mó ná 50 faoin gcéad de na Blianta Saoil Faoi Mhíchumas (YLDanna) Eoraip; de bhrí, mar gheall ar a bhforleithne, a n-iarmhairtí míchumasacha agus a naisc le líon ard comhghalrachtaí gur foinse shuntasach éilimh ar chúram fadtéarmach foirmiúil agus neamhfhoirmiúil san Eoraip iad daoine a bhfuil RMDanna orthu;

P. de bhrí go bhfuil cúlra mionlaigh eitnigh ag go leor oibrithe cúraim agus teaghlaigh nó gur imircigh iad (36) a bhfuil staid an-fhorbhásach ag bagairt orthu agus a bhfuil leithcheal trasnach á dhéanamh orthu mar gheall ar a gcine nó a n-eithneacht, a n-inscne, a stádas socheacnamaíoch agus a náisiúntacht agus go ndéanann siad obair cúraim chónaithigh ag a bhfuil uaireanta neamhtheoranta go minic, rud a sháraíonn an reachtaíocht maidir le ham oibre sa gheilleagar foirmiúil agus neamhfhoirmiúil; de bhrí gur mná den chuid is mó iad na hoibrithe sin nach bhfuil conradh oifigiúil poist acu, go bhfuil siad i mbaol dúshaothraithe níos mó mar gheall air sin agus gur minic nach mbíonn rochtain acu ar a gcearta go háirithe ar obair chuibhiúil agus ar chosaint shóisialta;

Q. de bhrí go bhfuil easpa seirbhísí cúraim ardcháilíochta, inrochtana, infhaighteachta agus inacmhainne i ngach Ballstát, lena n-áirítear i réigiúin thuaithe a bhfuil tionchar ag aosú an daonra go háirithe orthu; de bhrí go gcuirtear isteach ar an bhfaireachán ar chúram foirmiúil agus neamhfhoirmiúil agus ar fhoirm agus ar mhodhanna na seirbhísí cúraim atá ann cheana mar gheall ar easpa sonraí, lena n-áirítear sonraí imdhealaithe, an easpa táscairí cáilíochta, amhail an Suirbhé Eorpach ar Úsáid Ama (ETUS) maidir le meastóireacht agus faireachán a dhéanamh ar na seirbhísí a chuirtear ar fáil, treochláir cur chun feidhme, easpa eolais i measc soláthraithe cúraim sláinte faoi ghalair atá míchumasaithe go sealadach;

R. de bhrí gurb é ceann de na cearta is bunúsaí ó thaobh cúraim agus tacaíochta de an ceart chun cineál agus suíomh na seirbhíse a roghnú; de bhrí gur minic a bhaintear an bonn ón gceart atá ag duine a chineál cúraim a roghnú toisc nach bhfuil dóthain tacaíocht chónaitheach ná cúnamh pearsanta ar fáil; de bhrí gurb annamh a thugann na Ballstáit dóthain tacaíochta do chúnamh pearsanta agus go bhfuil sé fós neamh-inacmhainne do mórán daoine; de bhrí go dtuairiscíonn 75 % de dhaoine scothaosta a bhfuil gá acu le cúram fadtéarmach, go mbeidís faoi bhun na tairsí maidir le riosca na bochtaineachta dá mbeadh orthu seirbhísí cúraim baile a cheannach ar chostas iomlán an mhargaidh (37); de bhrí, fiú i bhformhór na dtíortha is forbartha ó thaobh na heacnamaíochta de, go gcumhdaíonn na córais chosanta sóisialta níos lú ná 40 % de chostais iomlána an chúraim fhadtéarmaigh do dhaoine a bhfuil riachtanais mheasartha acu (38); de bhrí nach mór do na Ballstáit a áirithiú go gcuirfear ar fáil seirbhísí cúraim, córais chosanta sóisialta, agus comhtháthú níos fearr ar chúram fadtéarmach atá ar ardchaighdeán, atá maoinithe go leormhaith agus atá ag feidhmiú i gceart, ar nithe iad sin atá ríthábhachtach chun cothroime shóisialta a fheabhsú agus a rannchuideoidh le comhionannas inscne;

S. de bhrí go bhfuil paindéim COVID-19 tar éis na héagothromaíochtaí agus na dúshláin atá ann faoi láthair a dhéanamh níos measa agus níos feiceálaí, ag léiriú iliomad fadhbanna struchtúracha atá suite i gcóras cúraim shóisialta na hEorpa, amhail saoráidí cúraim agus córais chúraim sláinte atá gann ar acmhainní nó infheistíocht; maidir le rochtain ar chúram foirmiúil agus ar sheirbhísí tí, lena n-áirítear ar chóireáil leighis atá tráthúil, inacmhainne agus ar ardchaighdeán, agus gur tharraing sí aird ar ghéarchéimeanna atá ann cheana in earnáil an chúraim mar gheall ar an ualach oibre atá ag dul i méid san earnáil sin, mar gheall ar ghanntanas lucht oibre an chúraim, córais chúraim sláinte atá tearcmhaoinithe agus faoi bhrú, róspleáchas ar chúram neamhoifigiúil gan phá nó obair neamhdhearbhaithe; de bhrí go n-eascraíonn as sin méadú ar rioscaí síceasóisialta a bhíonn os comhair na n-oibrithe cúraim a fhanann san earnáil, ar mná iad den chuid is mó; de bhrí go raibh uaigneas agus leithlisiú sóisialta mar thoradh ar dhúshláin na paindéime agus gur mhéadaigh siad an riosca mí-úsáidí, faillí, meath ar shláinte choirp agus mheabhrach na ndaoine a bhfuil gá acu le cúram, agus leas ginearálta na nglún go léir ar fud AE, go háirithe i gcás ina raibh leibhéil réamh-phainéalacha infheistíochta i gcúram níos ísle (39); de bhrí go bhfuil na héifeachtaí fadtéarmacha sin ar shláinte agus ar fholláine daoine aonair chomh maith leis na hiarmhairtí sóisialta agus eacnamaíocha fós le measúnú agus le príomhshruthú ina n-iomláine sna réimsí beartais ábhartha;

T. de bhrí nach gcomhlíontar riachtanais na gcúramóirí neamhfhoirmiúla san Eoraip agus tugtar chun suntais le paindéim COVID-19 na deacrachtaí atá ar chúramóirí neamhfhoirmiúla agus na ndaoine a fhaigheann cúram neamhfhoirmiúil agus nochtadh go mbraitear go díréireach ar mhná agus ar chailíní (40); de bhrí go bhfágann an easpa aitheantais d’oibrithe seirbhísí pearsanta agus tí agus/nó míaicmiú a stádais fostaíochta go raibh go leor daoine ann a chaill fostaíocht le linn phaindéim COVID-19 nach raibh in ann rochtain a fháil ar bhearta cosanta sóisialta;

U. de bhrí gur ghéaraigh paindéim COVID-19 na héagothroime inscne a bhí ann cheana féin, go háirithe i dtéarmaí méadú ar an obair chúraim neamhíoctha agus ar an míchothromaíocht oibre is saoil agus go raibh ualach dúbailte ar go leor ban, a raibh sealanna níos faide ag an obair agus cúram breise neamhfhoirmiúil acu sa bhaile; de bhrí, roimh phaindéim COVID-19 (41), gur thug 37,5 % de mhná in AE cúram do leanaí, daoine scothaosta, nó daoine faoi mhíchumas gach lá, i gcomparáid le 24,7 % d’fhir; de bhrí gur chuir an phaindéim suas le 13 uair an chloig breise ar an meán le hobair gan phá in aghaidh na seachtaine do mhná (42); de bhrí go bhfuil brú níos mó ar mhná atá ag obair sa bhaile, go páirtaimseartha nó atá dífhostaithe, mar go bhfuil formhór na bhfreagrachtaí cúraim teaghlaigh agus na hoibre tí fós á ndéanamh acu (43); de bhrí nach eol go hiomlán go fóill na héifeachtaí uile a bhaineann le paindéim COVID-19 agus go leanfaidh an tionchar socheacnamaíoch atá aici ar mhná;

V. de bhrí, de réir na hEagraíochta Domhanda Sláinte, go raibh suas le leath de na daoine a fuair bás mar thoradh ar COVID-19 san Eoraip ina gcónaitheoirí i saoráidí cúraim fhadtéarmaigh (44); de bhrí gur mná iad níos mó ná 70 % de na hoibrithe sóisialta agus sláinte a bhí ag troid COVID-19 ar an líne thosaigh, a raibh go leor acu i ngleic le héifeachtaí, chomh maith le héifeachtaí fadtréimhseacha, an ionfhabhtaithe COVID-19, go raibh siad leithlisithe, agus go raibh leibhéil struis, imní, dúlagair, féinmharuithe agus neamhord struis iarthrámaigh fiú acu, nach bhfacthas a leithéid riamh cheana; de bhrí go raibh 30 % d’altraí ag fágáil na gairme in AE in 2021 (45); de bhrí gur léirigh rátaí arda minicíochta agus mortlaíochta mar gheall ar COVID-19 i saoráidí cúraim fhadtéarmaigh, lena n-áirítear mar gheall ar easpa rochtana ar threalamh cosanta, ar thástáil agus ar chóireáil leighis, na laigí sistéamacha a bhaineann leis an aistriú rómhall ó chúram institiúideach go seirbhísí cúraim teaghlaigh agus pobalbhunaithe, ganntanais foirne a eascraíonn as deacrachtaí maidir le hoibrithe a mhealladh agus a choinneáil, drochdhálaí fostaíochta agus oibre, easpa deiseanna forbartha gairme d’oibrithe san earnáil chúraim, deacrachtaí do chúramóirí trasteorann, chomh maith le heaspa tacaíochta agus easpa rochtain neamhfhoirmiúil do chúramóirí;

W. de bhrí, sa bhreis ar na riachtanais leighis nach bhfuiltear ag freastal orthu, go raibh tionchar an-diúltach ag paindéim COVID-19 ar rochtain ar oideachas, ar thithíocht chuibhiúil agus ar sheirbhísí atá riachtanach do dhea-bhail agus d’fhorbairt leanaí, lena gcruthaítear ualach breise i ndualgais chúraim agus oideachais do gach tuismitheoir, agus go háirithe ar mhná agus ar thuismitheoirí aonair (46); de bhrí go ndeimhnítear leis an bhfianaise eimpíreach go bhfuil éagothromaíochtaí inscne athbhunaithe agus treisithe a bhuí leis an laghdú ar sheirbhísí cúraim neamhíoctha agus an méadú ar an obair chúraim neamhíoctha a ndearna mná le linn phaindéim COVID-19;

X. de bhrí go mbraitheann soláthar cúraim ardcháilíochta ar fhórsa saothair atá mór go leor, dea-oilte, spreagtha agus speisialaithe a bheith ann, ar cruthú dálaí oibre mealltacha agus cuibhiúla trí idirphlé sóisialta agus cómhargáil, agus pá leormhaith agus cothrom, mar aon le seirbhísí comhtháite agus maoiniú leormhaith; de bhrí go raibh easpa oibrithe os comhair earnáil an chúraim le fada agus, sna blianta ó 2019 go 2020, gur fhág 421 000 oibrí earnáil an chúraim chónaithe (47); de bhrí gur slí bheatha oilte í obair chúraim ardcháilíochta, a éilíonn oiliúint agus taithí agus nach dtiocfaidh ach méadú ar an éileamh ar oibrithe cúraim oilte sna blianta atá le teacht; de bhrí go bhféadfaidh le fostaíocht agus oiliúint leanúnach san ionad oibre trí ghairmiú san earnáil rannchuidiú le cáilíocht níos airde maidir le soláthar seirbhísí cúraim; de bhrí, i gcomhthéacs conairí cúraim níos faide agus éabhlóid na gcleachtas agus na dteicneolaíochtaí, go bhfuil na cúramóirí ag carnadh saineolais nach mór a aithint; de bhrí nach mór an Treoir um Chearta Ceanglaithe (2001/23/CE) a chur i bhfeidhm aon uair a aistrítear conarthaí fostaithe chuig soláthraí cúraim fála;

Y. de bhrí go bhfuil ar a laghad 3,1 milliún oibrí seirbhíse pearsanta agus tí fostaithe san Aontas Eorpach atá neamhdhearbhaithe, a bhfuil easpa aitheantais agus cearta bunúsacha oibrithe amhail cómhargáil, slándáil shóisialta agus cosaint shóisialta acu (48); de bhrí go mbíonn cosaint níos ísle d’oibrithe mar thoradh ar obair neamhdhearbhaithe, rud a éascaíonn dúshaothrú agus mí-úsáid lucht saothair, agus gur ionann í agus caillteanas ioncaim do na Ballstáit chomh maith; de bhrí go mbaineann dúshlán ar leith le dálaí náisiúnach tríú tír neamhdhoiciméadaithe atá ag obair in earnáil an chúraim, ó thaobh a gcearta sóisialta agus rochtain ar dhálaí oibre cuibhiúla;

Z. de bhrí go bhfuil an tArdán Eorpach chun dul i ngleic le hobair neamhdhearbhaithe ina mheitheal bhuan den Údarás Eorpach Saothair (ELA), a bhfuil sé d’aidhm aige comhar le húdaráis na mBallstát a mhéadú chun dul i ngleic le hobair neamhdhearbhaithe;

AA. de bhrí go léiríonn staidéir gur mhaith le hos cionn 90 % de dhaoine aosta cónaí ina dtithe féin sa tseanaois; ach nach gcaitheann ach 20 % díobh, áfach, na blianta deireanacha dá saol ina lóistín príobháideach agus go maireann cuid mhaith acu i saoráidí cúraim institiúidigh (49); de bhrí go bhfuil easpa seirbhísí cúraim ann atá saincheaptha do riachtanais agus roghanna an duine aonair; de bhrí go n-éilíonn sé sin (50) go n-athrófaí struchtúir chúraim ó institiúidí láraithe go cúram otharlárnach, teaghlach-bhunaithe agus pobalbhunaithe chun tacaíocht níos fearr a thabhairt do neamhspleáchas na ndaoine a bhfuil cúram agus tacaíocht de dhíth orthu, lena dtabharfar sochair eacnamaíocha agus shóisialta inláimhsithe agus lena méadófar leibhéal folláine na bhfaighteoirí cúraim; de bhrí go dteipeann go minic ar an gcúram cónaithe na caighdeáin a chomhlíonadh maidir le tacú le neamhspleáchas na ndaoine a úsáideann na seirbhísí sin, agus go mbíonn baint aige go minic le deireadh a chur le saol an duine, seachas mar áit chónaithe le dínit, le cónaí faoi bhláth, agus le tuilleadh rannpháirtíochta sa saol sóisialta agus cultúrtha; de bhrí nach ann don athrú sin nó go raibh sé rómhall agus go bhfuil easpa acmhainní ann agus gur gá riachtanais agus leochaileachtaí éagsúla pobal a chur san áireamh, amhail i dtéarmaí ioncaim agus neamh-chomhionannais eile; de bhrí gur cheart do Bhallstáit infheistiú sa treo sin;

AB. de bhrí go bhfuil sé tábhachtach tuilleadh taighde a dhéanamh ar mhí-úsáid i ngach suíomh cúraim, chun eolas a thabhairt faoi na tosca is cúis leis na cleachtais sin, chun feasacht, oiliúint, brath agus comhrac i gcoinne mí-úsáide do gach gairm i gcúram a chur chun cinn, agus chun ardáin phoiblí a chruthú chun na cleachtais sin a thuairisciú;

AC. de bhrí go mbíonn an margadh saothair leithscartha ó thaobh inscne de de ghnáth agus go mbíonn tearcluach ag baint leis na hearnálacha sin ina ndéanann mná ionadaíocht ar thromlach an lucht saothair; de bhrí go raibh olltuilleamh na mban in AE in aghaidh na huaire an chloig 13,0 % níos ísle ar an meán ná thuilleamh na bhfear (51);

AD. de bhrí gur minic nach dtugtar luach ar an gcúram, nach dtugtar mórán aitheantais dó, nach leor an cúiteamh airgeadais a thugtar do chúramóirí neamhfhoirmiúla agus gur minic nach dtugtar cúiteamh airgeadais ar bith dóibh; de bhrí go bhfuil dlúthnasc idir an tearcluacháil i dtéarmaí pá agus dálaí oibre, chomh maith le heaspa infheictheachta an chúraim agus na hoibre tí, agus na róil inscne agus noirm reatha do mhná mar chúramóirí agus d’fhir mar shaothraithe agus mar gheall ar fháinne fí na “díluachála dúbailte”, nuair a fhágtar an cúram faoi na grúpaí is díchumhachtaithe den tsochaí go minic mar gheall ar an easpa luacha a thugtar dó agus, ina dhiaidh sin, go ndéantar gníomhaíocht an chúraim a dhíluacháil toisc gurb iad na grúpaí is díchumhachtaithe a dhéanann é agus go ndéantar cúram baile agus seirbhísí cúraim pearsanta agus tí eile as radharc;

AE. de bhrí go gcuireann baineannú na hearnála cúraim leis na bearnaí inscne san fhostaíocht, sa phá agus i bpinsin mar gheall ar chion na mban atá ag obair i gcúram foirmiúil agus neamhfhoirmiúil agus go bhféadfadh baol bochtaineachta méadaithe a bheith mar thoradh air chomh maith le cánacha laghdaithe a íoctar leis na Ballstáit, agus caillteanas bliantúil EUR 370 billiún ar OTI don Eoraip (52);

AF. de bhrí gur mná agus imircigh, go háirithe oibrithe taistil AE agus neamh-AE, iad formhór na hearnála cúraim, ar mná iad 76 % de 49 milliún oibrí cúraim dhoiciméadaithe san Aontas (53) agus níos mó ná 85 % i gcúram gan phá sna Ballstáit uile nuair a chuirtear san áireamh rannpháirtíocht laethúil agus sheachtainiúil araon (54);

AG. de bhrí go n-oibríonn 6,3 milliún gairmí i gcúram fadtéarmach, a bhfuil mná (81 %) ró-ionadaithe ina measc agus go bhfuil méadú ag teacht ar líon na n-oibrithe in aois 50+, oibrithe páirtaimseartha, forbhásacha agus ardáin, chomh maith le hoibrithe imirceacha, neamhfhoirmiúla agus taistil, lena n-áirítear cúramóirí cónaitheacha, (8 % de na hoibrithe in earnáil an chúraim, ní de bhunadh na háite iad); de bhrí in 2020 gurbh ionann oibrithe imirceacha agus oibrithe soghluaiste agus 28 % d’oibrithe cúraim phearsanta (55); de bhrí go gcuireann an “imirce lucht cúraim” sin agus feiniméan na slabhraí cúraim domhanda leis na heasnaimh chúraim i roinnt réigiún den Aontas; de bhrí nach féidir, dá bharr sin, smaoineamh ar chúram feadh na dteorainneacha náisiúnta amháin; de bhrí go bhfuil bacainní fós ann a chuireann bac ar sheirbhísí cúraim a sholáthar saor in aisce san Aontas; de bhrí go bhfuil na hoibrithe sin bunriachtanach dár sochaithe i dtéarmaí na sláinte poiblí agus an chuimsithe shóisialta araon d’fhaighteoirí cúraim, atá leithlisithe in amanna;

AH. de bhrí go bhfuil pá sna Ballstáit go léir in earnáil an chúraim agus in earnáil na hoibre baile go mór faoi bhun an mheánphá agus níos ísle ná an pá a fhaigheann oibrithe as an bpost céanna in earnálacha eile, go háirithe i réimse an chúraim sláinte (56); de bhrí gur obair neamhfhoirmiúil is cúis leis sin, cumhdach cómhargála níos ísle sna hearnálacha sin chomh maith le luach íseal na n-earnálacha ina bhfuil mná i bhfad níos líonmhaire iontu, amhail cúram; de bhrí gur minic nach mbíonn rochtain ag na fostaithe sin atá ag obair sna hearnálacha neamhbhrabúis agus neamhbhrabúis ar ionadaíocht oibrithe agus ar chómhargáil; de bhrí gur lú an difríocht i ndáil leis an meánphá sna Ballstáit le comhaontuithe cómhargála do chodanna den earnáil (57); de bhrí go bhfuil ionadaíocht oibrithe, lena n-áirítear ceardchumainn, agus cómhargáil ríthábhachtach chun ionadaíocht a dhéanamh ar chearta agus leasanna oibrithe i ngach suíomh cúraim, agus chun na cearta agus na leasanna sin a chosaint, chomh maith le caighdeáin a ardú agus a choinneáil ar fud na hearnála cúraim;

AI. de bhrí gur leag géarchéim COVID-19 béim ar roinnt dúshlán maidir le téarmaí agus coinníollacha fostaíochta oibrithe cúraim fhadtéarmaigh; de bhrí go raibh baol níos mó ann d’oibrithe cúraim fhadtéarmaigh COVID-19 a tholgadh ná oibrithe cúraim sláinte in ospidéil de dheasca easpa trealaimh chosanta phearsanta agus oiliúna iomchuí chun prótacail ionfhabhtaithe agus gníomhaíochtaí coiscthe eile a chur chun feidhme;

AJ. de bhrí, in ainneoin é a bheith ina obair shásúil go mothúchánach don chuid is mó de chúramóirí, gur minic a chruthaíonn cúram éifeachtaí diúltacha ar shláinte choirp agus mheabhrach cúramóirí agus deacrachtaí maidir le cúram a réiteach le hobair íoctha, rud a bhfuil tábhacht ar leith ag baint leis i gcás cúramóirí ar mná iad (58); de bhrí go ndearnadh difear díréireach do mheabhairshláinte na gcúramóirí, idir fhoirmiúil agus neamhfhoirmiúil, le linn phaindéimí COVID-19; de bhrí go bhfuil méadú tagtha ar fhadhbanna meabhracha le linn an phaindéim, rud a chuireann leis an ualach cúraim; de bhrí gur minic a bhaineann obair chúraim le sealanna oibre, ar ghearrfhógra agus le huaireanta fada oibre; de bhrí gurb iad na rioscaí sláinte agus droch-cháilíocht ama oibre na príomhchúiseanna le neamhláithreacht sách ard in earnáil an chúraim fhadtéarmaigh; de bhrí go gcreideann 38 % de ghairmithe cúraim nach mbeidh siad in ann leanúint ar aghaidh ag obair go dtí go mbeidh siad 60 bliain d’aois i ngeall ar dhrochéifeachtaí a gcuid oibre (59);

AK. de bhrí gur nochtadh 33 % d’oibrithe cúraim fhadtéarmaigh san Eoraip do chineál éigin drochiompair shóisialta (lena n-áirítear mí-úsáid ó bhéal, bagairtí agus iompraíocht náireach) agus nach mbraitheann ach 22 % d’oibrithe cúraim fhadtéarmaigh go bhfuil siad sásta lena ndálaí oibre (60);

AL. de bhrí go bhfuil cineálacha éagsúla fostaíochta ann do chúramóirí cónaitheacha foirmiúla amhail trí bhíthin cuideachtaí cúraim nó gníomhaireachtaí fostaíochta sealadacha agus idirghabhálaithe;

AM. de bhrí gurb ionann mná agus formhór na ndaoine a fhaigheann cúram agus go gcuireann 44 milliún duine in AE cúram fadtéarmach neamhfhoirmiúil ar fáil do bhaill teaghlaigh, do chomharsana nó do chairde (61), ar mná iad a bhformhór, agus go ndéanann 12 % de na mná agus 7 % d’fhir a chuireann cúram fadtéarmach neamhfhoirmiúil ar fáil amhlaidh ar feadh níos mó ná 40 uair an chloig in aghaidh na seachtaine (62); de bhrí go bhfuil beagnach 30 % de dhaoine os cionn 65 ina gcónaí le dhá ghalar neamhtheagmhálacha nó níos mó; de bhrí go bhfuil ualach suntasach agus méadaitheach ar othair, ar chúramóirí, ar shochaithe agus ar chórais sláinte ag galair neamhtheagmhálacha;

AN. de bhrí go bhfuil nasc díreach idir an líon ard faighteoirí cúraim a bhfuil gá acu le cúram neamhfhoirmiúil agus gan a bheith ar fáil, do-inrochtaineacht agus do-acmhainn seirbhísí gairmiúla ardchaighdeáin atá curtha in oiriúint dá riachtanais chomh maith leis an rogha réamhshocraithe a dhéanann cuid mhór de na Ballstáit a bhfuil cúram neamhfhoirmiúil neamhíoctha acu mar phríomhfhoinse soláthair cúraim (63); de bhrí gur cheart gur rogha a bheadh i soláthar cúraim neamhfhoirmiúil agus nár ghá é de dheasca easpa na seirbhísí cúraim atá ar fáil;

AO. de bhrí go n-oibríonn sciar suntasach d’earnáil an chúraim chónaithigh fhoirmiúil i limistéar liath, rud a imríonn drochthionchar cháilíocht an chúraim bhaile. de bhrí go bhfuil easpa sonraí ann lenar féidir líon beacht na gcúramóirí sa limistéar liath a shainaithint;

AP. de bhrí go ndéanann mná san Aontas Eorpach 13 uair níos mó de chúram neamhíoctha agus d’obair tí in aghaidh na seachtaine ná fir (64); de bhrí go bhfuil rochtain ar sheirbhísí foirmiúla cúraim fhadtéarmaigh inacmhainne agus ar ardchaighdeán do bhaill chleithiúnacha an teaghlaigh agus dáileadh neamhchothrom cúraim neamhíoctha agus obair tí idir fir agus mná ina tosca ríthábhachtacha chun cinneadh a dhéanamh i leith mná a bheith ag dul i mbun fostaíochta agus ag fanacht i bhfostaíocht agus cáilíocht na bpost atá acu; de bhrí go bhfanann 7,7 milliún bean in AE lasmuigh den mhargadh saothair mar gheall ar a bhfreagrachtaí cúraim neamhfhoirmiúil, i gcomparáid le 450 000 fear, agus go dtagraíonn 29 % de na mná atá fostaithe go páirtaimseartha do dhualgais chúraim mar phríomhchúis le dul i mbun obair pháirtaimseartha (65); de bhrí nach ndeir ach 6 % d’fhir gurb iad freagrachtaí cúraim an phríomhchúis atá acu le hobair pháirtaimseartha, i gcomparáid le 29 % de mhná, agus nach soláthraíonn ach 64 % d’aithreacha in AE cúram laethúil (66);

AQ. de bhrí go mbíonn níos mó briste sa ghairm bheatha ag mná freisin, gurb iondúil go n-oibríonn siad uaireanta níos giorra agus gur mó an seans go bhfuil siad i bhfostaíocht pháirtaimseartha, fhorbhásach nó shealadach; de bhrí gurb iad an leithscaradh earnálach, dáileadh éagothrom cúraim neamhíoctha agus obair tí príomhchúiseanna na bearna leanúnach fostaíochta, pá agus pinsin, chomh maith le baol na bochtaineachta agus an eisiaimh shóisialta do mhná; de bhrí gurbh ionann an bhearna phinsin idir na hinscní agus 27 % in 2020 (67); de bhrí go bhfuil tionchar dearfach soiléir ag dáileadh comhionann an chúraim neamhíoctha agus na hoibre tí, rud a chiallaíonn rannpháirtíocht chomhionann na bhfear ar chion na mban san fhostaíocht íoctha agus ar an mbearna phá idir na hinscní a laghdú; de bhrí go bhfuil freagrachtaí cúraim leanaí ina gcúis le hathrú fostaíochta do 60 % de mhná i gcomparáid le 17 % d’fhir atá fostaithe agus gur laghdú ar líon na n-uaireanta oibre do 18 % de mhná fostaithe agus do 3 % d’fhir a bhíonn mar thoradh air (68); de bhrí go bhfuil infhaighteacht, inrochtaineacht agus inacmhainneacht saoráidí cúraim leanaí ar ardchaighdeán ríthábhachtach chun daoine, go háirithe mná a bhfuil freagrachtaí cúraim orthu, a chumasú chun páirt a ghlacadh i margadh an tsaothair; de bhrí go bhfuil dúshláin maidir leis an tsláinte phoiblí, amhail mígréin, níos coitianta i measc na mban (69) agus go bhfuil sciar mór de na mná atá thíos leis fós sa líne thosaigh le haghaidh cúram leanaí agus córanna tí;

AR. de bhrí go ndeimhnítear na neamhréireachtaí sin ar an leibhéal domhanda agus go dtiomsaíonn mná 3,2 uair níos mó, ar an meán, (201 lá oibre in aghaidh na bliana) ná fir (63 lá oibre) chun obair chúraim gan phá a dhéanamh atá níos suntasaí fós i gcás cailíní agus mná atá ina gcónaí i dtíortha meánioncaim, a bhfuil leibhéal oideachais níos ísle acu, a bhfuil cónaí orthu i gceantair thuaithe agus a bhfuil leanaí faoi aois scoile acu (70);

AS. de bhrí go bhfuil ionadaíocht ollmhór ag mná i measc na n-oibrithe riachtanacha (4 as na 16 chatagóir ghairmiúla eile a mheastar a bheith riachtanach, is mná iad níos mó ná 50 % dá lucht saothair in AE) (71), amhail gairmithe cúraim, nach féidir a gcúraimí a dhéanamh den chuid is mó i módúlachtaí na teilea-oibre, agus sna hearnálacha is mó a bhí buailte ag an bpaindéim, agus ar an gcaoi sin go raibh siad neamhchosanta ar rioscaí arda na tógála, ualach trom oibre, cothromaíocht oibre is saoil agus cailliúint fostaíochta; de bhrí gur baineadh an bonn ó dhálaí oibre agus maireachtála go háirithe do mhná a bhfuil leanaí óga acu i bhfostaíocht íoctha (72);

AT. de bhrí go bhfuil cúram ar cheann de na príomhréimsí atáirgthe aircitíopaí inscne, a dhéantar a atreisiú tuilleadh mar gheall ar an easpa infheistíochta i seirbhísí ardchaighdeáin agus claontacht inscne i mbeartais eile a dhéanann difear díréireach d’fhéinchinntiúchán na mban sa saol sóisialta agus gairmiúil, amhail an córas sochar cánach;

AU. de bhrí gur féidir le fiontair an gheilleagair shóisialta acmhainneacht agus rannchuidiú suntasach a bheith acu maidir le cúramóirí a athimeascadh i margadh an tsaothair;

AV. de bhrí nach bhfuil an sprioc maidir le cúram leanaí a chur ar fáil do 90 % de leanaí idir trí bliana d’aois agus aois éigeantach scoile agus do 33 % de leanaí atá trí bliana d’aois nó faoina bhun a chur ar fáil bainte amach fós ag roinnt Ballstát agus réigiún san Aontas Eorpach; de bhrí go bhfuil easpa bonneagar leordhóthanach lena gcuirtear cúram leanaí ar ardchaighdeán ar fáil do chách, go háirithe seirbhísí luath-óige, ag imirt tionchar ar leanaí ó theaghlaigh faoi mhíbhuntáiste go háirithe, lena léirítear i rátaí rollaithe atá níos lú ná meán na leanaí faoi mhíchumas, leanaí Romacha agus de phobail mhionlaigh eile, leanaí imirceacha, leanaí atá ina gcónaí faoi bhochtaineacht agus leanaí ó ghrúpaí eile faoi mhíbhuntáiste, arb iad sin na daoine ba mhó a thairbheodh as cúram leanaí luatha (73);

AW. de bhrí, in 2020, go raibh 24,2 % de leanaí san Aontas Eorpach – beagnach 18 milliún – i mbaol bochtaineachta nó eisiamh sóisialta; de bhrí go mbíonn deacrachtaí tromchúiseacha ag leanaí ó theaghlaigh ísealioncaim, leanaí gan dídean, leanaí faoi mhíchumas, leanaí ó chúlra imirceach, leanaí de bhunadh mionlaigh, go háirithe leanaí Romacha, leanaí i gcúram institiúideach, leanaí i gcúinsí teaghlaigh neamhbhuana, teaghlaigh aontuismitheora, teaghlaigh LGBTIQ+, agus teaghlaigh ina bhfuil tuismitheoirí ar shiúl chun obair thar lear, ar deacrachtaí iad amhail diandíothacht tithíochta nó róphlódú, agus bacainní maidir le rochtain a fháil ar sheirbhísí bunúsacha agus bunúsacha; de bhrí gur dóchúla go díréireach iad leanaí faoi mhíchumas in AE a bheith faoi chúram institiúideach ná leanaí gan mhíchumas, agus go bhfuil an chuma air gur lú i bhfad an seans go mbainfidh siad tairbhe as na hiarrachtaí chun aistriú ó chúram institiúideach go cúram pobalbhunaithe agus ar chúram teaghlach a chumasú (74); de bhrí gur ionstraim de chuid AE í an Ráthaíocht Eorpach do Leanaí a bhfuil sé mar chuspóir aici an bhochtaineacht agus an t-eisiamh sóisialta a chosc agus a chomhrac trí rochtain shaor agus éifeachtach a ráthú do leanaí a bhfuil gá acu le seirbhísí cúraim riachtanacha, amhail oideachas agus cúram na luath-óige, gníomhaíochtaí oideachais agus scoilbhunaithe, cúram sláinte agus béile sláintiúil amháin ar a laghad in aghaidh an lae scoile, agus rochtain éifeachtach do gach leanbh a bhfuil gá acu le cothú sláintiúil agus tithíocht leordhóthanach a ráthú (75);de bhrí go bhfuil inrochtaineacht ar chúram leanaí agus ar oideachas inacmhainne ar ardchaighdeán ríthábhachtach d’fhorbairt phearsanta agus d’fholláine leanaí; de bhrí go bhfuil comhghaol soiléir deimhneach idir rochtain ar sheirbhísí cúraim leanaí ar thaobh amháin agus fostaíocht agus ioncam na bhfear agus go háirithe ioncam na mban ar an taobh eile (76);

AX. de bhrí go bhfuil an rochtain ar sheirbhísí cúraim d’ardchaighdeán, go háirithe cúram fadtéarmach, réamhshocruithe níos mó ná riamh maidir le hioncam aonair agus ioncam teaghlaigh, a n-áit chónaithe, infhaighteacht seirbhísí agus acmhainn seachadta agus infhaighteacht gheografach chomh maith le cumas saor na soláthraithe; de bhrí go meastar nach bhfuil rochtain ag beirt as triúr a bhfuil gá acu le cúram ar sheirbhísí cúraim, go príomha mar gheall ar a neamh-infhaighteacht agus a neamh-inacmhainne (77); de bhrí go mbíonn na deacrachtaí is mó ag teaghlaigh a bhfuil ioncam íseal acu, ag leibhéil oideachais níos ísle agus ag teaghlaigh imirceacha rochtain a fháil ar sheirbhísí foirmiúla cúraim fhadtéarmaigh sa bhaile; de bhrí go dtuairiscíonn aon trian de theaghlaigh ar fud AE, agus níos mó ná leath na dteaghlach i gcúig Bhallstát, go bhfuil seirbhísí cúraim fhadtéarmaigh gairmiúla de dhíth orthu ach nach féidir leo rochtain a fháil orthu ar chúiseanna airgeadais (78); de bhrí gur cheart go mbeadh rochtain ar chúram sláinte agus ar chúram uilíoch, éifeachtach, gan beann ar dhálaí eacnamaíocha nó ar a gcásanna nó stádas éagsúil cónaithe nó riaracháin; de bhrí gur grúpa a bhfuil riachtanais chúraim níos forleithne acu iad daoine ar ioncam níos ísle freisin (79);

AY. de bhrí go bhféadfadh teicneolaíochtaí digiteacha tacú le cúramóirí foirmiúla agus neamhfhoirmiúla araon agus an t-ualach a bhíonn orthu a laghdú, mar shampla, maidir le hothair a iompar chuig comhairliúcháin a d’fhéadfaí a reáchtáil ar líne; de bhrí go dtugtar le fios i suirbhé de chuid Eurocarers ó 2021 nár bhain 78 % de chúramóirí neamhfhoirmiúla úsáid as teicneolaíochtaí a bhaineann le cúram (80); de bhrí gur gá an digitiú agus Idirlíon na Rudaí Nithiúla in earnáil an chúraim a chur san áireamh ach nár cheart iad a chur go hiomlán in ionad na hidirghníomhaíochta daonna a bhaineann le cúram agus nach bhfuil a leithéid eile le fáil; de bhrí gur cheart taighde agus treoirthionscadail a spreagadh, chun praiticiúlacht agus éifeachtúlacht seirbhísí digiteacha a thástáil; de bhrí go bhfuil deacrachtaí ag daoine scothaosta, lena n-áirítear iad siúd a fhaigheann cúram, rochtain a fháil ar sheirbhísí digiteacha; de bhrí gur cheart rochtain ar sheirbhísí digiteacha, lena n-áirítear rochtain ar litearthacht dhigiteach, a mheas mar cheart d’fhaighteoirí cúraim; de bhrí gur léirigh an t-aistriú ollmhór i dtreo na teilea-oibre gur gá an reachtaíocht a bhaineann le dálaí oibre sa timpeallacht dhigiteach agus úsáid na hintleachta saorga sa saol gairmiúil a fhorfheidhmiú, a athbhreithniú agus a thabhairt cothrom le dáta ar bhealach níos fearr;

AZ. de bhrí go bhfuil bacainní breise roimh mhná a bhfuil idirdhealú trasnach os a gcomhair maidir le rochtain a fháil ar sheirbhísí cúraim sláinte agus cúraim agus nach mór aird ar leith a thabhairt ar éifeachtaí na laofachta intuigthe maidir le rochtain a fháil ar sheirbhísí príobháideacha agus poiblí a ghintear i ngeall ar steiréitíopaí leanúnacha agus mar gheall ar easpa ionadaíochta grúpaí áirithe sna hinstitiúidí sin;

BA. de bhrí gur cheart aird ar leith a thabhairt ar dhaoine atá an-aosta chun, i gcás inar gá, cabhrú le daoine a bhfuil a neamhspleáchas caillte acu agus chun nach n-éireoidís scoite amach;

BB. de bhrí gur cheart aird chuí a thabhairt ar a thábhachtaí atá an cosc agus an t-athshlánú geiriatrach ar mhaithe le haosú folláin agus díniteach;

BC. de bhrí go bhfuil gá le cúram altranais a athchóiriú trí thacaíocht altranais a sholáthar, saor in aisce i gcás inar féidir, nó ar phraghas réasúnta, sa bhaile;

BD. de bhrí go mbeadh beagnach 300 milliún post breise ar fud an domhain faoi 2035 mar thoradh ar an infheistíocht mhéadaithe sa gheilleagar cúraim i gcomhréir leis na Spriocanna Forbartha Inbhuanaithe (81); bheadh 96 mhilliún post dhíreach ann i gcúram leanaí, 136 mhilliún post díreach i gcúram fadtéarmach, agus 67 milliún post indíreach in earnálacha neamhchúraim; de bhrí go mbeadh infheistíocht 3,2 % de OTI domhanda ag teastáil chun an leibhéal sin post a chruthú, agus na costais iomlána lúide ioncam ó cháin á gcur san áireamh (82); de bhrí go measann an Coimisiún Eorpach go bhfuiltear ag dréim go gcruthófar 8 milliún post nua in AE in earnáil an chúraim faoi 2030 (83);

BE. de bhrí go méadóidh an t-athrú déimeagrafach agus aosú an daonra a ghabhann leis an t-éileamh ar sheirbhísí cúraim; de bhrí nach dócha go n-athsholáthrófar poist chúraim nó go laghdófar iad le huathoibriú; de bhrí gur cheart go spreagfadh sé sin AE agus na Ballstáit chun infheistíocht a dhéanamh sa gheilleagar cúraim mar earnáil cruthaithe post a bhfuil gealladh fúithi, faoi chuimsiú an aistrithe dhigitigh, chun líon na mball foirne cáilithe a mhéadú agus níos mó daoine a mhealladh chuig an earnáil sin;

BF. de bhrí nach ann go fóill do chaighdeáin cháilíochta don chúram nó gur neamhleor iad, go háirithe i gcás seirbhísí cúraim shóisialta;

BG. de bhrí go bhfuil infheistíocht, acmhainní agus athchóiriú suntasach de dhíth ar an earnáil cúraim; de bhrí gurbh ionann an bhearna infheistíochta bhliantúil mheasta sa bhonneagar sóisialta san Eoraip agus EUR 100-150 billiún in 2018 (84); de bhrí go meastar i dTuarascáil 2021 maidir le hAosú go bhfuil gá leis an méadú ar an gcaiteachas poiblí chun na costais suas le 2,9 % de OTI in aghaidh na bliana a bhainfidh le cúram agus tacaíocht fhadtéarmach a chumhdach in 2070, i gcomparáid le 1,7 % in 2016, agus go bhféadfaí an costas sin a laghdú go suntasach le staid “aosaithe fholláin” agus go bhféadfadh méadú suntasach teacht ar an gcostas sin le clúdach iomlán ar chúram fadtéarmach;

BH. de bhrí go bhfuil sé ríthábhachtach go dtuigfí an idirghníomhaíocht idir cúram foirmiúil agus cúram neamhfhoirmiúil; de bhrí gur féidir le seirbhísí cúraim fhoirmiúil tacaíocht a chur ar fáil do chúramóirí neamhfhoirmiúla, mar shampla, trína chur ar a gcumas am saor a thógáil agus trí oiliúint a chur orthu; de bhrí gur bacainn ar an idirghníomhaíocht sin an easpa aitheantas oifigiúil do chúramóirí neamhfhoirmiúla agus an easpa sonraí atá ann fúthu agus faoina gcuid riachtanas dá bharr;

BI. de bhrí go mbraitheann soláthar an chúraim ar sheirbhísí poiblí agus córais cosanta sóisialta atá maoinithe go maith agus ag feidhmiú go cuí;

BJ. de bhrí go bhfuil éagsúlacht shuntasach ann i ndaonra na gcúramóirí neamhfhoirmiúla; de bhrí go n-athraíonn a riachtanais bunaithe ar a gcomhthéacs socheacnamaíoch, ar a rannpháirtíocht sa mhargadh saothair, ar riachtanais a bhfaighteoirí cúraim agus ar an méid ama a chaitheann siad ag tabhairt aire do chleithiúnaithe;

BK. de bhrí go bhfuil galair néaraimheathlúcháin, amhail galar Alzheimer agus cineálacha eile galar díchumasaithe cuimhne, fós gan diagnóis i bhformhór na dtíortha Eorpacha; de bhrí gur léir go dtiocfaidh méadú faoi dhó faoi 2050 ar an 9 milliún cás atá deimhnithe faoi láthair de dhaoine a bhfuil néaltrú orthu; de bhrí go mbíonn tionchar díréireach ag an néaltrú ar mhná i gcónaí (85);

BL. de bhrí gur chuir an tOmbudsman Eorpach tús le fiosrúchán féintionscnaimh i mí Feabhra 2021 ar ról an Choimisiúin sa phróiseas dí-institiúidithe in AE, inar díríodh ar chomhlíonadh oibleagáid an Choimisiúin a áirithiú go n-úsáidfidh na Ballstáit cistí AE ar bhealach a chuireann aistriú ó institiúidí cúraim chónaithe agus i dtreo maireachtáil neamhspleách agus rannpháirtíocht i saol an phobail chun cinn;

BM. de bhrí gur cuireadh an sásra dá bhforáiltear le Treoir 2001 maidir le cosaint shealadach i ngníomh den chéad uair riamh mar fhreagairt ar mhórphlódú isteach dídeanaithe, go háirithe mná a bhfuil leanaí agus daoine cleithiúnacha eile acu, atá ag teitheadh ón gcogadh san Úcráin, lena ráthaítear rochtain chomhionann do dhaoine easáitithe ar mhargadh an tsaothair agus ar thithíocht, cúnamh leighis agus rochtain ar oideachas do leanaí; de bhrí go mbeidh tionchar suntasach díreach ag gníomhachtú an tsásra thuasluaite ar an earnáil cúraim, agus go méadófar líon na ndaoine in AE a mbeidh seirbhísí cúraim cuimsitheacha agus pearsantaithe de dhíth orthu ach freisin líon na gcúramóirí neamhfhoirmiúla agus foirmiúla araon;

BN. de bhrí go mbíonn na sonraí maidir le cáilíocht seirbhísí cúraim bunaithe, nach mór amháin, ar shuirbhéanna neamhchaighdeánacha ar shástacht cliant;

BO. de bhrí go gcuireann deacrachtaí maidir le tithíocht leordhóthanach, chuibhiúil agus inacmhainne a sholáthar, go háirithe do dhaoine scothaosta, do dhaoine aonair, do dhaoine faoi mhíchumas, do dhaoine atá i mbaol bochtaineachta agus eisiata shóisialta, do theaghlaigh a bhfuil leanaí óga agus tuismitheoirí aonair iontu, bac suntasach ar rochtain ar sheirbhísí cúraim ar ardchaighdeán;

BP. de bhrí, thar 11 dtír ECFE, nach bhfuil sa phá airmheánach d’oibrithe cúraim fhadtéarmaigh ach EUR 9 in aghaidh na huaire, agus gurb ionann pá oibrithe ospidéil – ar fir a bhformhór acu – agus EUR 14 in aghaidh na huaire ar an meán (86);

BQ. de bhrí go ndeir níos mó ná leath na n-oibrithe cúraim nach dtuilleann siad go leor chun bunriachtanais amhail tithíocht agus bia a chlúdach, agus nach bhfuil rochtain leordhóthanach ag 31 % díobh ar threalamh cosanta pearsanta (87);

BR. de bhrí nach dtuilleann formhór oibrithe cúraim dóthain chun caighdeán sásúil maireachtála a thabhairt dóibh féin agus dá dteaghlaigh (88);

Eoraip a thugann aird

1. ag tabhairt dá haire go bhfuil sé ríthábhachtach dínit, neamhspleáchas, uathriail, folláine agus rannpháirtíocht sa saol sóisialta a áirithiú trí chúram ardchaighdeáin feadh an tsaoil ó chúram agus oideachas luath-óige, go seirbhísí cúraim do dhaoine scothaosta agus tacaíocht do dhaoine faoi mhíchumas, ag cur san áireamh go bhfuil daoine idirspleách agus go bhféadfadh cúram a bheith ag teastáil ó dhuine ar bith tráth éigin ina shaol;

2. á chur i bhfios go láidir a thábhachtaí atá inrochtaineacht agus infhaighteacht cúraim phoiblí agus cáilíocht, inrochtaineacht, infhaighteacht, inacmhainneacht agus leordhóthanacht cúraim, agus gur cheart go mbeadh sé de cheart ag gach duine a bhfuil cúram de dhíth orthu agus ag a gcúramóirí rogha dháiríre a bheith acu maidir le seirbhísí cúraim atá oiriúnach dóibh féin agus dá dteaghlaigh agus maidir le foirm na seirbhísí sin (cúram teaghlaigh, cúram pobalbhunaithe, cúram otharlárnach, cúram pearsantaithe nó foirmeacha eile), an áit a soláthraítear é agus a dhéine atá sé, agus aird ar leith á tabhairt ar sholáthar agus inrochtaineacht cúraim dóibh siúd a bhfuil cónaí orthu i gceantair iargúlta (433) amhail ceantair thuaithe nó na réigiúin is forimeallaí; á mheas gur seift bhunriachtanach í infheistíocht i soláthar seirbhísí poiblí agus sóisialta d’ardchaighdeán chun aistriú míbhuntáistí ó ghlúin amháin go glúin eile a chosc;

3. ag tabhairt dá haire nach mór cúram agus na cineálacha éagsúla cur chuige beartais a bhaineann leis a fhorbairt agus a athdhearadh de réir riachtanais an duine aonair, á aithint go bhfuil samhlacha agus patrúin a bhaineann le cúram a eagrú éagsúil sna Ballstáit agus ag cur béim ar an bhfíoras go bhfuil sé de cheart ag gach duine na seirbhísí cúraim ardchaighdeáin is oiriúnaí dá gcás féin a roghnú agus gur gá do na Ballstáit é a ráthú é agus do AE é a ráthú ina chuid beartas ar fad; á thabhairt chun suntais, de réir phrionsabal 18 de Cholún Eorpach na gCeart Sóisialta (EPSR) gur “ag gach duine an ceart chun seirbhísí cúraim fhadtéarmaigh inacmhainne d’ardchaighdeán, go háirithe seirbhísí cúraim teaghlaigh agus phobalbhunaithe”, agus á chur i bhfios go láidir gur cheart cur le soláthar cúraim d’fhonn an prionsabal sin a chomhlíonadh;

4. ag tabhairt dá haire go ndéanann mná ionadaíocht ar thromlach an lucht saothair (76 %) in earnáil an chúraim fhoirmiúil agus go ndéanann siad an phríomhchuid den obair a bhaineann le cúram neamhfhoirmiúil fad is a dhéanann siad ionadaíocht freisin ar fhormhór na bhfaighteoirí cúraim, go bhfuil an cúram fós gan luach, nach n-aithnítear é agus go ráthaítear leis gur neamhleor a bheidh an cúiteamh airgeadais do chúramóirí nó nach mbeidh aon chúiteamh airgeadais ann dóibh go minic agus go bhfuil dlúthnasc idir an tearcluacháil sin ó thaobh pá, dálaí oibre agus easpa infheictheachta de agus baineannú na hearnála mar gheall ar chion ard na mban atá ag obair i gcúram foirmiúil agus neamhfhoirmiúil; á thabhairt chun suntais nach mór an ghné inscne sin a chur san áireamh agus straitéisí agus beartais cúraim á ndearadh;

5. á chur in iúl gur cúis bhuartha di tionchar teorainneacha struchtúracha agus srianta airgeadais ar an gcineál seirbhísí cúraim atá ar fáil do dhaoine aonair agus á aithint go bhfuil comhtháthú cúraim ar fud na hEorpa teoranta mar gheall ar easpa dreasachtaí agus struchtúir iomchuí;

6. á chur i bhfáth a thábhachtaí atá cur chuige comhtháite agus bunaithe ar chearta an duine maidir le comhghníomhaíocht Eorpach maidir le cúram lena dtugtar an aird chéanna ar riachtanais fhisiceacha, mheabhracha, shíceolaíocha, shóisialta, phearsanta agus teaghlaigh daoine; á thabhairt chun suntais a thábhachtaí atá sé an bealach a réiteach le haghaidh cur chuige níos comhleanúnaí idir córais sláinte agus shóisialta agus idir cúram foirmiúil agus neamhfhoirmiúil agus comhordú idir beartais chúraim áitiúla, réigiúnacha agus náisiúnta laistigh de Bhallstáit an Aontais, in éineacht leis an gcomhtháthú cothrománach agus earnálach;

7. á chur i bhfios go láidir go bhfuil gá le Straitéis Eorpach um Chúram a bheidh uaillmhianach agus cuimsitheach a fhorbairt, lena n-áiritheofaí rochtain chothrom ar chúram do chách, agus aird ar leith á tabhairt ar dhaoine aonair atá i staideanna leochaileacha, agus lena rannchuideofaí leis an gceartas sóisialta;

8. á mheas gur ríthábhachtach é an cosc; á iarraidh go mbeadh cosc príomhúil, tánaisteach agus treasach ( 89 ) , lena n-áirítear úsáid leordhóthanach oideachais agus faisnéise ábhartha, scagthástáil, luathbhrath, cosc agus obair leantach leordhóthanach do ghalair neamhthógálacha (NCDanna), i measc na gcomhchodanna de Straitéis Eorpach iomlánaíoch um Chúram; ag tathant ar an gCoimisiún cur chuige cuimsitheach iomlánaíoch a ghlacadh maidir le cúram;

9. ag tathant ar an gCoimisiún athléimneacht agus fothú acmhainní AE a neartú le linn géarchéimeanna sláinte; ag tathant ar an gCoimisiún taighde agus nuálaíocht a chur chun cinn, trí réimsí tosaíochta a bhunú do T&D sa todhchaí bunaithe ar ghalair atá ann faoi láthair agus a bheidh ann amach anseo chomh maith le tuilleadh forbartha a dhéanamh ar dheiseanna a bhaineann le hearnáil an chúraim, lena n-áirítear do ghníomhaithe príobháideacha;

10. á chur i bhfáth gur cheart go mbeadh sé mar sprioc ag gach gníomhaíocht de chuid AE i réimse an chúraim, na margaí saothair agus na seirbhísí sóisialta samhail a chur chun cinn maidir le cúramóirí comhionanna/cothroma, ina mbíonn fir agus mná rannpháirteach go cothrom in obair íoctha i margadh an tsaothair agus in obair gan phá i bhfreagrachtaí tí agus cúraim; ag meabhrú a thábhachtaí atá sé príomhshruthú inscne a chur i bhfeidhm maidir le gach beartas;

11. á iarraidh ar an gCoimisiún agus ar na Ballstáit infheistíocht agus cistiú a neartú, infheistíocht agus cistiú atá inbhuanaithe, méadaithe agus leordhóthanach a neartú agus a áirithiú chun rochtain chothrom ar chúram ar phraghas réasúnta agus ar ardchaighdeán, agus lena ngabhann foireann leordhóthanach, a áirithiú do dhaoine a bhfuil cúram de dhíth orthu, chomh maith le saol gairmiúil atá gníomhach agus comhlíontach do chúramóirí agus pá leordhóthanach a bheith acu lena soláthrófaí saol agus deiseanna gairme cuibhiúla san earnáil trí dheimhniú agus bailíochtú scileanna;

12. á iarraidh ar an gCoimisiún agus ar na Ballstáit feabhas a chur ar infhaighteacht maoinithe do gach cineál seirbhíse cúraim agus an úsáid is fearr is féidir a bhaint as cistí struchtúracha agus infheistíochta na hEorpa le haghaidh infheistíocht i gcúram leanaí agus cúram do dhaoine scothaosta agus do dhaoine eile a bhfuil cúram de dhíth orthu, trí CSE+, InvestEU agus ionstraimí airgeadais eile lena spreagtar infheistíocht shóisialta chomh maith leis an tSaoráid Téarnaimh agus Athléimneachta, Clár EU4Health agus Cistí Struchtúracha agus Infheistíochta na hEorpa chun infheistíocht a dhéanamh i gcúram arna ráthú go poiblí agus trí sheirbhísí inrochtana agus inacmhainne a éascú do chách; á iarraidh ar an gCoimisiún sineirgí le comhionannas inscne, cuimsiú daoine ó ghrúpaí leochaileacha agus na caighdeáin arna leagan amach le haghaidh infheistíocht san aistriú digiteach agus glas a thomhas agus a chruthú, mar shampla chun tacú le glasú an chúraim agus tionscadal cúraim agus chun tionscnamh a thosú maidir le cúram atá inbhuanaithe ó thaobh an chomhshaoil de, ós rud é go bhfuil tionchair shuntasacha dhiúltacha ag bonneagair chúraim ar an gcomhshaol nach mór a réiteach agus a mhaolú, faoi chuimsiú na dtreoirphrionsabal; á iarraidh ar an gCoimisiún treoirlínte agus treochlár a fhorbairt maidir le comhchaighdeáin do na Ballstáit sa chiall sin; á iarraidh ar an mBanc Eorpach Infheistíochta féachaint an bhféadfaí earnáil an chúraim agus geilleagar an chúraim a chur san áireamh ina bhuiséad bliantúil mar chuid de chur chun feidhme a straitéise féin maidir le Comhionannas Inscne agus Cumhachtú Eacnamaíoch na mBan;

13. á iarraidh go mbeadh pacáiste tiomanta infheistíochta ann chun earnáil cúraim agus geilleagar cúraim an Aontais a chur chun cinn agus chun comhordú a áirithiú i measc na gclár agus na dtionscnamh éagsúil chun an Straitéis a chur chun feidhme go héifeachtach; á iarraidh arís eile go bhforbrófar uirlisí buiséadaithe inscne in CAI agus i gcláir ghaolmhara lena bhféadfar súil a choinneáil ar an gcistiú sonrach arna leithdháileadh chun comhionannas inscne a chur chun cinn;

14. ag meabhrú oibleagáidí agus gealltanais an Aontais agus na mBallstát maidir le haistriú ó shuíomhanna institiúideacha leithscartha go cúram pobalbhunaithe agus teaghlaigh agus maidir le samhlacha éagsúla maireachtála agus tacaíochta neamhspleáiche a chur chun cinn; á iarraidh ar na Ballstáit leas a bhaint as na cistí Eorpacha agus náisiúnta atá ar fáil chun dlús a chur leis an aistriú sin agus chun tacú le neamhspleáchas aonair agus maireachtáil neamhspleách trí thacú le bealaí chun feabhas a chur ar neamhspleáchas, amhail oiriúnú baile nó suiteáil córas braite digiteach agus teicneolaíochtaí cúnta sa bhaile, agus cloí go hiomlán le forálacha agus le cuspóirí UNCRPD; ag tathant ar an gCoimisiún bearta éifeachtacha a ghlacadh chun a áirithiú go mbainfear leas as cistí AE chun aistriú ó chúram institiúidithe go cúram pobalbhunaithe agus teaghlachbhunaithe, agus ag an am céanna, cúram teaghlaigh ina éagsúlacht ar fad a áirithiú;

15. á chur i bhfios go láidir, chun obair neamhdhearbhaithe i gcúram foirmiúil a laghdú, go bhfuil sé tábhachtach cistiú poiblí a chur ar fáil d’fíorsholáthraithe seirbhísí cúraim laistigh de chórais slándála sóisialta nó trí chaiteachas cánach a fhágfaidh gur inacmhainne a bheidh soláthar seirbhísí cúraim dlíthiúla agus cothroma;

16. á iarraidh ar na Ballstáit cumhdach sláinte uilíoch a áirithiú, infheistíochtaí i gcúram sláinte a mhéadú, agus tús áite a thabhairt do chistiú i dtreo cúram pobail agus cúram príomhúil; á iarraidh ar na Ballstáit na bacainní reatha ar chúram sláinte do chách a bhaint go práinneach, lena n-áirítear d’imircigh gan doiciméad agus aird ar leith á tabhairt ar mhná a bhfuil aghaidh á tabhairt acu ar leithcheal trasnach; á iarraidh go ndéanfaí pá níos airde agus cothrom agus dálaí oibre cuibhiúla a áirithiú d’oibrithe cúraim, do chúntóirí cúraim sláinte agus do bhaill foirne tacaíochta eile;

17. ag cur béim ar an bhfíoras go bhfuil sciar suntasach de shamhlacha cúraim, de sheirbhísí agus de shaoráidí bunaithe ar shamhail institiúidithe agus as dáta atá faoi bhun critéir cháilíochta nua-aimseartha agus nach bhfreastalaíonn siad ar riachtanais fhisiceacha, shóisialta nó shíceolaíocha faighteoirí cúraim ná ar a mianta; á thabhairt chun suntais gur cheart daoine a bhfuil cúram de dhíth orthu a chur ag croílár na bpleananna cúraim i ngach céim de dhearadh, cur chun feidhme agus meastóireacht beartas agus seirbhísí cúraim, trí fhéachaint ar réitigh nuálacha, samhlacha nua agus uirlisí nua do sholáthar cúraim, trí chuimsiú sóisialta agus tuiscint ilghlúine a chur chun cinn do riachtanais aonair daoine a bhfuil cúram de dhíth orthu, agus é mar chuspóir aistriú ó chúram institiúideach go cúram pobalbhunaithe agus samhlacha éagsúla maireachtála agus tacaíochta neamhspleáiche a chur chun cinn;

18. á chreidiúint go bhfuil gá le cúram atá duineláraithe agus indibhidiúil chun dínit na bhfaighteoirí cúraim agus a gcúramóirí a áirithiú, chomh maith lena rannpháirtíocht iomlán agus a gcuimsiú sa phobal; á chur i bhfáth go n-éilíonn an t-aistriú seo i dtreo cur chuige duineláraithe go ndéanfar comhtháthú méadaithe ar an gcúram i dtreo conairí cúraim níos iomláine, chun feabhas a chur ar na sochair d’fhaighteoirí cúraim chomh maith le cáilíocht an chúraim;

19. á chur i bhfáth gur gá leas iomlán a bhaint as réitigh dhigiteacha chun tacú le daoine a bhfuil cúram de dhíth orthu maireachtáil go neamhspleách agus go huathrialach, an gá atá le feabhas a chur ar a gceart chun féinchinntiúcháin, uathriail a fhorbairt do ghairmithe cúraim agus d’fhaighteoirí cúraim araon, trí chur chuige pearsantaithe maidir le dearadh agus buiséadú cúraim, lena n-áirítear cúram sláinte saincheaptha agus cúram duineláraithe trí uirlisí oiriúnacha, agus ag an am céanna a áirithiú go mbeidh teagmháil dhaonna ar ardchaighdeán ann do daoine a bhfuil cúram agus tacaíocht de dhíth orthu;

20. á chreidiúint gur cheart go gcuirfí gach catagóir úsáideoirí agus a ndifríochtaí san áireamh agus cúram á fhorbairt; á shonrú go bhfuil sé de fhreagracht orthu siúd a dhéanann na seirbhísí cúraim sin a phleanáil, a chlárú agus a sholáthar a bheith ar an eolas faoi na riachtanais sin, faoi chumhachtú úsáideoirí seirbhíse agus faoin tábhacht a bhaineann le cur chuige atá bunaithe ar an úsáideoir chun seirbhísí a fhorbairt agus nach mór seirbhísí cúraim do dhaoine aosta agus do dhaoine faoi mhíchumas a phleanáil agus a fhorbairt le rannpháirtíocht na n-úsáideoirí;

21. á iarraidh ar na Ballstáit faisnéis agus dea-chleachtais a mhalartú d’fhonn creat cáilíochta comhchoiteann Eorpach a fhorbairt do chúram foirmiúil agus neamhfhoirmiúil, bunaithe ar na cearta chun neamhspleáchais, uathrialtach agus folláine, agus arna spreagadh, i measc nithe eile, ag creat EDS chun tacú le tíortha a bhfuil leanúntas comhtháite de chúram fadtéarmach á bhaint amach acu ina gcuimsítear gach suíomh cúraim, cóineasú sóisialta aníos a spreagadh, cearta comhionanna a ráthú do gach saoránach agus cáilíocht saoil a neartú;

22. á iarraidh ar an gCoimisiún tacú leis na Ballstáit a mbonneagar bailithe sonraí a fheabhsú i gcomhréir leis an gcreat cáilíochta sin;

23. á iarraidh chomh maith go ndéanfaí dea-chleachtais a mhalartú maidir leis an mbealach is fearr chun tacú le grúpaí a bhfuil riachtanais chúraim ar leith acu (amhail tuismitheoirí aonair ar mná iad den chuid is mó, tuismitheoirí ag a bhfuil leanaí a bhfuil tinneas tromchúiseach orthu agus daoine scothaosta);

24. ag cur béim ar an bhfíoras go bhfuil gá le cur chuige comhpháirteach ó AE mar gheall ar an méadú ar chúram sláinte agus á iarraidh go mbeadh straitéis nithiúil Eorpach ann maidir le cúram sláinte coisctheach mar chuid den réiteach ar an mbrú méadaitheach ar an gcóras cúraim sláinte; ag tabhairt dá haire gur cheart seirbhísí cúraim a fhorbairt chun feabhas a chur ar leanúnachas cúraim, cúraim sláinte choiscthe, athshlánaithe agus maireachtála neamhspleáiche agus á chur i bhfios go láidir a thábhachtaí atá cláir maidir le cur chun cinn na sláinte agus oideachas sláinte ar feadh an tsaoil, maidir le galair a chosc agus maidir le scrúdú rialta a dhéanamh, mar aon le cláir cúraim sláinte atá níos éifeachtaí chun an próiseas maidir le haosú folláin a spreagadh; á iarraidh ar an gCoimisiún agus ar na Ballstáit páirt ghníomhach a ghlacadh i gclár EDT “Deich mBliana d’Aosú Folláin” trí phleananna aosaithe shláintiúil a chur i dtoll a chéile san Aontas lena gcumhdaítear rochtain ar sheirbhísí sláinte agus cúraim, chomh maith le straitéisí chun an tsláinte a chur chun cinn agus a chosc;

25. á iarraidh ar an gCoimisiún ceannaireacht a ghlacadh i réimse an chúraim trí spriocanna uaillmhianacha a leagan síos ar leibhéal AE do mhaoiniú, do rochtain, do cháilíocht, d’éifeachtúlacht agus d’inbhuanaitheacht seirbhísí cúraim i gcomhairle leis na Ballstáit agus leis na geallsealbhóirí ábhartha lena n-áirítear comhpháirtithe sóisialta, agus sainmhínithe agus táscairí comhchuibhithe a fhorbairt chun measúnú a dhéanamh ar na spriocanna sin do leanaí, do dhaoine scothaosta nó do dhaoine faoi mhíchumas;

26. á chur i bhfios go láidir go bhfuil gá le scórchlár chun faireachán a dhéanamh ar chur chun feidhme an chirt chun cúraim ardcháilíochta i gcomhthéacsanna poiblí, príobháideacha, foirmiúla agus neamhfhoirmiúla;

27. á mheabhrú gur cheart do AE leas a bhaint as creat 5R na hEagraíochta Idirnáisiúnta Saothair (EIS) le haghaidh obair chúraim chuibhiúil (obair chúraim neamhíoctha a aithint, a laghdú agus a athdháileadh, obair chúraim ar íocaíocht a chúiteamh) mar aon le hionadaíocht oibrithe cúraim, idirphlé sóisialta agus cómhargáil a ráthú;

28. á mheabhrú gur cheart dul chun cinn a dhéanamh maidir le geilleagar cúraim lena nglacfar cur chuige i leith an chúraim a bheidh comhtháite, iomlánaíoch, íogair ó thaobh inscne de agus ar feadh an tsaoil; á chur i bhfáth gur cheart go n-áireofaí leis sin bearta reachtacha agus infheistíocht ar leibhéal an Aontais d’fhonn dálaí oibre cuibhiúla a chur chun cinn chomh maith le tarraingteacht na hoibre in earnáil an chúraim;

29. á chur i bhfáth a thábhachtaí atá sé béim a leagan ar an ngá atá le cur chuige Eorpach maidir le cúram sna conclúidí leantacha ón gComhdháil maidir le Todhchaí na hEorpa, ós rud é gur príomhearnáil é an cúram do thodhchaí na hEorpa;

30. ag iarraidh ar an gCoimisiún straitéis uaillmhianach, láidir agus slán i bhfad na haimsire maidir le cúram Eorpach a chur i láthair a chuirfidh leis an gceart atá ag gach duine ar chúram inacmhainne, inrochtana agus ardcháilíochta, chomh maith le prionsabail eile a leagtar amach i gColún Eorpach na gceart sóisialta (EPSR) agus i ndoiciméid straitéiseacha AE, agus cearta agus riachtanais aonair na bhfaighteoirí cúraim agus na gcúramóirí araon, agus lena gcuimseofar an cúrsa saoil ar fad, lena ndíreofar ar riachtanais daoine ag tréimhsí criticiúla ar feadh a saoil agus lena bhfreagrófar dóibh, lena leagfar síos an bealach do leanúnachas seirbhísí cúraim ar feadh na saolré agus lena gcothófar dlúthpháirtíocht idir na glúnta;

31. á chur i bhfáth gur cheart go mbeadh an straitéis sin bunaithe ar shonraí iontaofa, cuimsitheacha agus inchomparáide, a mbeadh rochtain ag an bpobal orthu, ar an gcás agus ar chatagóirí na gcúramóirí agus na bhfaighteoirí cúraim araon, arna n-imdhealú de réir inscne, aoise, náisiúntachta, tionscnamh eitneach ( 90 ) , míchumais, stádais shocheacnamaíoch, infhaighteachta agus inacmhainneachta, an chineáil cúraim a chuirtear ar fáil nó a fhaightear agus socruithe cúraim éagsúla (príobháideach nó poiblí, institiúideach, teaghlaigh nó pobalbhunaithe) agus go n-áireofaí inti spriocanna nithiúla forásacha a mbeidh amchlár agus táscairí ag gabháil leo chun meastóireacht a dhéanamh ar dhul chun cinn agus chun dul i ngleic le neamhionannais, agus riachtanais chúraim i sochaithe na hEorpa á gcur san áireamh; á iarraidh an athuair ar an gCoimisiún agus ar na Ballstáit an creat staidrimh a thabhairt cothrom le dáta chun sonraí iontaofa, inchomparáide agus imdhealaithe a bhailiú, agus urraim iomlán do chaighdeáin maidir le príobháideachas agus cearta bunúsacha á háirithiú ag an am céanna; á iarraidh ar an gCoimisiún suirbhéanna mionsonraithe maidir le húsáid ama a fhorbairt a dhéanfar a bhainistiú go lárnach, agus iad imdhealaithe de réir na bparaiméadar thuasluaite, chun measúnú a dhéanamh ar luach na hoibre neamhíoctha ar fud na mBallstát;

32. ag cur béim ar an bhfíoras go bhfuil gá le dul i gcomhairle leis na geallsealbhóirí ábhartha uile ar leibhéal an Aontais, ar an leibhéal náisiúnta agus ar an leibhéal áitiúil, lena n-áirítear ionadaithe cúramóirí neamhfhoirmiúla agus eagraíochtaí othar, agus an Straitéis Eorpach um Chúram á hullmhú chun éagsúlacht a gcásanna agus a riachtanas a chur san áireamh agus á chur i bhfáth gur cheart go sainaithneofaí leis an straitéis a spriocghrúpaí;

33. á iarraidh ar an gCoimisiún bearta cuimsitheacha in aghaidh an fhoréigin agus an chiaptha, go háirithe an comhrac i gcoinne gach cineál mí-úsáide a bhaintear as daoine scothaosta agus gníomhartha drochúsáide i gcoinne cúramóirí, a chur san áireamh sa Straitéis Eorpach um Chúram chun feiniméin imníocha a chomhrac, amhail neamhchabhair, faillí agus úsáid mhíchuí srianta fisiciúla nó ceimiceacha, go háirithe i réimse an chúraim agus na tacaíochta fadtéarmaí; á iarraidh ar na Ballstáit oiliúint a fhorbairt do chúramóirí neamhfhoirmiúla agus foirmiúla chun foréigean agus ciapadh a bhaineann le cúram a chosc, a thoirmeasc agus a chomhrac chomh maith le sásraí neamhspleácha agus éifeachtacha a bhunú chun iad a thuairisciú agus a leigheas;

34. á iarraidh ar na Ballstáit a áirithiú go ndéanfar infheistíochtaí atá curtha i leataobh don gheilleagar cúraim a áireamh i bpleananna náisiúnta téarnaimh agus athléimneachta (athbhreithnithe), i gCistí Comhtháthaithe agus in ionstraimí airgeadais ábhartha eile uile an Aontais;

35. á chur i bhfios go láidir go bhféadfadh geilleagar na ndaoine scothaosta atá ag teacht chun cinn a bheith ar cheann de na nithe atá taobh thiar d’fhormhór an dul chun cinn eacnamaíoch, go háirithe i gceantair thuaithe, agus go bhféadfadh sé deiseanna a chur ar fáil d’earnálacha na sláinte agus an chúraim fhadtéarmaigh cúram ardcháilíochta a sholáthar ar bhealach níos éifeachtúla;

36. á iarraidh ar an gCoimisiún Eorpach Lá Cúraim Chomhionann a bhunú, an 29 Feabhra gach bliain, is é sin an lá bisigh, chun feasacht a ardú maidir le tearcluacháil agus dofheictheacht an chúraim agus na gcúramóirí inár sochaithe;

37. á iarraidh ar an gCoimisiún agus ar na Ballstáit, mar aon le freagairt do riachtanais chúraim láithreacha, na beartais agus na bearta a ghlacadh chun dul i ngleic leis na cúiseanna atá leo, amhail an bhochtaineacht, an t-eisiamh sóisialta agus bacainní struchtúracha eile atá sa tslí ar rochtain uilíoch chothrom ar chúram ardcháilíochta, go háirithe na dúshláin a bhaineann le fostaíocht, oideachas agus oiliúint, chomh maith le tithíocht chuibhiúil agus inacmhainne;

Cúram ardcháilíochta do gach leanbh

38. á chur in iúl gur geal léi pleananna an Choimisiúin chun spriocanna Barcelona a athbhreithniú mar chuid den phacáiste um straitéis chúram Eorpach; á iarraidh go spreagfaí cóineasú aníos agus go ndéanfaí tuilleadh infheistíochta i gcúram poiblí ar ardchaighdeán do gach leanbh san Aontas, inter alia trí athbhreithniú a dhéanamh ar spriocanna agus trí uaillmhian a ardú go suntasach maidir le rochtain ar chúram leanaí ar ardchaighdeán do gach leanbh, lena n-áirítear leanaí atá faoi bhun 3 bliana d’aois agus dóibh siúd a bhfuil aghaidh á tabhairt acu ar an mbochtaineacht, ar an eisiamh sóisialta agus ar chineálacha trasnacha idirdhealuithe, agus táscairí scagtha sonracha a leagan síos chun faireachán a dhéanamh ar rochtain ar chúram leanaí faoi bhun 1 bhliain d’aois; á iarraidh ar an gCoimisiún sprioc nua maidir le soláthar cúraim leanaí tar éis uaireanta scoile a chomhtháthú sna cuspóirí; á iarraidh ar na Ballstáit atá ag titim chun deiridh chuspóirí Barcelona 2002 gach beart is gá a ghlacadh chun an sprioc cúram leanaí a chur ar fáil do 90 % ar a laghad de leanaí idir 3 bliana d’aois agus an aois éigeantach scoile agus ar a laghad 33 % de leanaí faoi bhun 3 bliana d’aois a bhaint amach a luaithe is féidir;

39. á mheabhrú gur cheart cistí AE (CSIE agus go háirithe Ciste Sóisialta na hEorpa +, chomh maith leis an tSaoráid Téarnaimh agus Athléimneachta) a úsáid chun infheistíochtaí na mBallstát i gcúram leanaí a chomhlánú; á iarraidh ar an gCoimisiún infheistíocht i seirbhísí cúraim leanaí a chur chun cinn san úsáid a bhaineann na Ballstáit as ionstraimí airgeadais AE; á chur i bhfios go láidir gur ríthábhachtach iad infheistíochtaí poiblí agus dálaí fostaíochta agus oibre ardchaighdeáin oibrithe in earnáil an chúraim leanaí chun cúram leanaí ar ardchaighdeán a chur ar fáil;

40. á iarraidh ar na Ballstáit cúram leanaí, oideachas, lena n-áirítear gníomhaíochtaí iarscoile, agus beartais agus bearta eile a cheapadh chun tacú leis na leanaí uile agus lena dteaghlaigh ar bhealach cuimsitheach comhtháite, agus úsáid á baint as cur chuige leanbhláraithe agus aird ar leith á tabhairt ar leanaí atá i staideanna leochaileacha, amhail faoi bhochtaineacht agus díothacht shóisialta nó ina mbaol, chomh maith le leanaí faoi mhíchumas, leanaí imirceacha agus leanaí ó mhionlaigh, agus cur chuige a sheasann le cur chun feidhme gasta éifeachtúil na Ráthaíochta Eorpaí do Leanaí, lena n-áirítear an gealltanas chun cúram éifeachtach agus saor in aisce a áirithiú do leanaí atá faoi mhíchumas agus daoine atá faoi mhíchumas agus a bhfuil gá acu le cur chun feidhme tapa éifeachtúil na Ráthaíochta do Leanaí ar leanaí, lena n-áirítear an gealltanas chun luathoideachas agus cúram éifeachtach agus saor in aisce ar ardchaighdeán a áirithiú do leanaí atá i ngátar ( 91 ) ; á iarraidh ar na Ballstáit seirbhísí cúnaimh phearsanta a fhorbairt do leanaí faoi mhíchumas agus dálaí oibre cuibhiúla agus ardcháilíochta a áirithiú do na gairmithe sin a oibríonn le leanaí faoi mhíchumas;

41. á thabhairt chun suntais go bhféadfadh géarchéim COVID-19 agus teacht isteach na ndídeanaithe mar thoradh ar an gcogadh san Úcráin staid leanaí atá i mbaol bochtaineachta agus eisiata shóisialta nó leanaí a bhfuil rochtain ar chúram ar ardchaighdeán ag teastáil uathu a ghéarú tuilleadh; á iarraidh an athuair ( 92 ) ar na Ballstáit agus ar an gCoimisiún, dá bhrí sin, maoiniú na Ráthaíochta do Leanaí a mhéadú le buiséad tiomnaithe EUR 20 billiún ar a laghad chun an bhochtaineacht a bhfuil tionchar aici ar leanaí agus ar a dteaghlaigh a chomhrac agus chun cur leis an sprioc atá ann an bhochtaineacht a laghdú 15 mhilliún ar a laghad faoi 2030 – lena n-áirítear 5 mhilliún leanbh ar a laghad i ngach Ballstát;

42. á mheabhrú go bhfuil cosaint shóisialta agus tacaíocht do dhaoine aonair agus do theaghlaigh bunriachtanach, agus béim ar leith á leagan ar ghrúpaí i gcásanna leochaileacha, amhail teaghlaigh mhóra, teaghlaigh aontuismitheora nó teaghlaigh a bhfuil leanbh faoi mhíchumas acu, agus á iarraidh ar na húdaráis inniúla náisiúnta a áirithiú go mbeidh córais cosanta sóisialta uilíocha, leordhóthanacha agus inrochtana ann do chách mar aon le córais cosanta leanaí chomhtháite ionas nach bhfágfar aon duine ar lár, lena n-áirítear cosc éifeachtach, luath-idirghabháil agus tacaíocht teaghlaigh, d’fhonn sábháilteacht agus slándáil a áirithiú do leanaí atá gan cúram tuismitheora nó i mbaol a chaillte, chomh maith le bearta chun tacú leis an aistriú ó chúram institiúideach go cúram teaghlaigh agus pobalbhunaithe; á iarraidh ar na Ballstáit cur leis an infheistíocht i gcórais cosanta leanaí agus i seirbhísí leasa shóisialta mar chuid thábhachtach de chur chun feidhme na Ráthaíochta do Leanaí;

43. á iarraidh ar na Ballstáit tacaíocht leanúnach iomlánaíoch agus chomhtháite a chur ar fáil do thuismitheoirí, lena n-áirítear teidlíochtaí agus bearta máithreachais, atharthachta agus íoctha do thuismitheoirí, a léirítear freisin i scéimeanna pinsin, seirbhísí sóisialta ísealthairsí, amhail cúram lae, comhairleoireacht, idirghabháil nó tacaíocht shíceasóisialta, lena spreagtar ról níos substaintiúla agus ar an gcaoi sin lena n-áirithítear rannpháirtíocht chomhionann na bhfear i bhfreagrachtaí cúraim neamhíoctha agus tí, lena n-áirítear cúram do leanaí an-óg, chomh maith le leanaí faoi mhíchumas; ag cur béim ar an tábhacht a bhaineann le struchtúir agus seirbhísí cúraim leordhóthanacha, inrochtana agus inacmhainne, go háirithe do thuismitheoirí aonair, ar mná iad a bhformhór mór, agus do theaghlaigh ar ioncam íseal agus stadach atá i mbaol bochtaineachta agus eisiata shóisialta; á iarraidh ar an gCoimisiún agus ar na Ballstáit sonraí comhionannais caighdeánaithe a bhailiú, agus iad imdhealaithe de réir na bhforas a chosnaítear faoi Threoracha 2000/43/CE, Treoir 2000/78/CE agus Treoir 2006/54/CE, bunaithe ar rannpháirtíocht dheonach, rúndacht, féin-sainaithint agus toiliú feasach, agus prionsabail agus príomhchaighdeáin chosaint sonraí agus chearta bunúsacha an Aontais á n-urramú ag an am céanna;

44. á chur i bhfios go láidir a thábhachtaí atá sé cúram leanaí ar ardchaighdeán atá inrochtana, ar fáil, ar phraghas réasúnta agus cuimsitheach a áirithiú, trí chur chuige atá dírithe ar chearta agus ar leanaí a úsáid, lena gcomhlíontar na héilimh le linn uaireanta oibre na dtuismitheoirí agus laethanta saoire scoile, agus lena n-éascaítear deiseanna comhionanna do thuismitheoirí filleadh ar an obair agus cothromaíocht oibre is saoil a bhaint amach, toisc go bhfuil sé ar cheann de phríomhthosca rannpháirtíocht iomlán na mban i margadh an tsaothair; á chur i bhfios go láidir gur cheart dó freagairt ag an am céanna do riachtanais shonracha leanaí agus a dtuismitheoirí, a bhaineann le míchumas, breoiteacht agus obair in earnáil ar leith, mar shampla; á mheabhrú go mbíonn iarmhairtí diúltacha saoil ag míchothromaíochtaí inscne i réimse an chúraim agus na fostaíochta ar rannpháirtíocht na mban i margadh an tsaothair agus ar a ndul chun cinn gairme, rud a fhágann go bhfuil bearna thábhachtach idir na hinscní ó thaobh pinsin de agus go bhfuil difríochtaí móra i rátaí bochtaineachta daoine scothaosta mar thoradh air sin;

Rochtain chomhionann ar sheirbhísí cúraim ardcháilíochta

45. á iarraidh ar na Ballstáit an ceart chun cúraim a aithint agus a seirbhísí sóisialta agus a gcórais chosanta a athchóiriú agus a chomhtháthú sa chaoi is go soláthrófar rochtain éifeachtach, chuimsitheach agus thráthúil chothrom ar sheirbhísí cúraim agus ar chóireálacha ar feadh an tsaoil, agus réitigh á n-ionchorprú ina gcórais cosanta sóisialta lena n-áiritheofar cur chuige pearsanta agus uathriail níos fearr d’úsáideoirí maidir leis na seirbhísí agus na cineálacha samhlacha fostaíochta is fearr a oireann do riachtanais faighteoirí cúraim agus cúramóirí araon agus lena gcosnaítear a gcearta a roghnú, lena n-áirítear seirbhísí teaghlaigh pearsanta, cúntóireacht phearsanta agus samhlacha eile fostaíochta do sheirbhísí cúraim baile, chun leanúnachas cúraim a fheabhsú mar aon le cúram sláinte coisctheach, athshlánú, galair cheirde a chosc, a dhiagnóisiú agus a chóireáil níos fearr, uathriail, maireachtáil neamhspleách agus cuimsiú sa phobal; ag tarraingt aird ar an ngá atá le rochtain ar theidlíochtaí cúraim atá neamhspleách ar incháilitheacht le haghaidh aistrithe sóisialta eile agus deireadh a chur le bacainní struchtúracha, a fhágann nach nglactar seirbhísí cúraim nó seirbhísí tacaíochta eile nó go gcuirtear ar atráth iad; ag cur béim, thairis sin, ar riachtanais na gcúramóirí uile, go háirithe na hoibrithe imirceacha a bhfuil stádais éagsúla acu, a bhféadfadh bacainní ar leith a bheith rompu ó thaobh rochtain a fháil ar chúram, idirdhealú trasnach, imeallú agus bochtaineacht lucht oibre;

46. ag tabhairt dá haire go dtagann inrochtaineacht cúraim as roinnt tosca, amhail infhaighteacht seirbhísí saincheaptha de speictream éagsúlaithe, costas agus solúbthacht ach freisin go f cúraim leordhóthanach, dálaí oibre cuibhiúla, am feithimh, achair gheografacha chuig an tsaoráid chúraim is gaire, bonneagar poiblí leordhóthanach agus iompar; á chreidiúint gur cheart, maidir leis an méid sin, cineálacha éagsúla de sholáthar seirbhísí cúraim a chur ar fáil, a chur chun cinn, a luacháil agus a aithint, go háirithe gur cheart soláthar de shuíomhanna cúraim teaghlaigh agus pobalbhunaithe a mhéadú agus tosaíocht a thabhairt dóibh i dtreo an aistrithe ó chúram institiúideach go cúram teaghlaigh agus pobalbhunaithe; á chur i bhfios gur gné thábhachtach é an t-athrú déimeagrafach i ndáil le riachtanais mhéadaithe chúraim, a mbeidh gá le hinfheistíochtaí suntasacha ón Aontas agus ó na Ballstáit ina leith chomh maith le sainaithint agus díothú na mbacainní riaracháin atá sa bhealach ar rochtain thráthúil agus éifeachtach faighteoirí cúraim agus a dteaghlach ar na réitigh chúraim agus tacaíochta leordhóthanacha;

47. ag cur béim ar an tionchar a bhíonn ag timpeallachtaí glasa agus ag rochtain laethúil ar chineálacha éagsúla dúlra agus ar an taobh amuigh ar dhálaí cuibhiúla maireachtála daoine a bhfuil cúram de dhíth orthu, ag tabhairt dá haire go léirítear i staidéir go bhfuil tairbhí móra ag baint le rochtain ar an dúlra do shláinte fhisiciúil agus do shláinte mheabhrach gach duine, go háirithe iad siúd a bhfuil cúram de dhíth orthu, agus ag cur béim ar an ngá atá le rochtain ar an dúlra agus ar an taobh amuigh a éascú do dhaoine atá ag brath ar chúram chomh maith le tacú le réitigh nádúrbhunaithe in earnáil an chúraim;

48. ag tabhairt dá haire gur forbairt a bhfuil gealladh fúthu iad teicneolaíochtaí digiteacha chun tacú le soláthar cúraim, ach nach amhlaidh a bheidh ach amháin má dhéantar iad a fhorbairt ó thúsphointe a bheidh bunaithe ar an úsáideoir agus má bhíonn siad modúlach ( 93 ) agus saincheaptha; á thabhairt chun suntais, maidir leis sin, gur gá don Choimisiún agus do na Ballstáit aghaidh a thabhairt ar an mbearna scileanna digiteacha i measc cúramóirí foirmiúla agus neamhfhoirmiúla agus i measc faighteoirí cúraim trí chláir shonracha a bheith acu lena ndírítear ar na grúpaí sin; á chur i bhfáth gur cheart é sin a chomhlánú le feabhas a chur ar rochtain ar an idirlíon agus go háirithe réitigh dhigiteacha atá soláimhsithe agus inoiriúnaithe a bheadh inrochtana ag gach faighteoir cúraim agus ag gach cúramóir, d’fhonn tacú le forbairt seirbhísí sláinte digiteacha agus an chúraim ar líne, chomh maith le tacú le hacmhainneacht forbairtí teicneolaíocha maidir leis an neamhionannas i rochtain ar sheirbhísí sláinte agus cúraim a laghdú mar aon leis na bacainní atá ann maidir lena soláthar trasteorann; á iarraidh ar na Ballstáit leas a bhaint as an maoiniú ón gclár EU4Health agus an clár don Eoraip Dhigiteach chun tacú le litearthacht dhigiteach faighteoirí cúraim agus cúramóirí araon agus cur léi;

49. á chur i bhfáth gur gá a áirithiú nach ndéanfar an cúram a thráchtearrú;

50. ag iarraidh ar an gCoimisiún agus ar na Ballstáit forbairt a dhéanamh ar na huirlisí is gá chun measúnú rialta a dhéanamh ar inrochtaineacht, infhaighteacht agus inacmhainneacht seirbhísí agus cóireálacha cúraim; á chur i bhfios go láidir go bhfuil feidhm chomhionann ag prionsabal na hinrochtaineachta agus gur cheart é a fhorfheidhmiú go fuinniúil i ngach seirbhís cúraim agus tacaíochta, lena n-áirithítear dínit agus neamhspleáchas, sa timpeallacht fhisiciúil agus dhigiteach araon; á iarraidh ar an gCoimisiún agus ar na Ballstáit tús áite a thabhairt do tháscairí bunaithe ar thorthaí maidir le rochtain ar chúram, amhail na riachtanais chúraim a tuairiscíodh nár freastalaíodh orthu;

51. á chur i bhfáth a thábhachtaí atá sé infheistíocht thráthúil a dhéanamh i saoráidí cúraim, bearnaí scileanna a shainaithint, meastóireacht a dhéanamh ar riachtanais foirne agus oiliúna a bheidh ann amach anseo ar leibhéal na ngairmeacha aonair, na n-earnálacha agus na réigiún, agus aird ar leith á tabhairt ar dhlús agus ar riachtanais chúraim an daonra, mar bhealach chun leibhéil foirne leordhóthanacha agus inbhuanaithe a áirithiú agus chun dul i ngleic le héagothromaíochtaí maidir le rochtain ar sheirbhísí agus ar chúram; á iarraidh ar an gCoimisiún agus ar na Ballstáit caighdeáin chuimsitheacha cháilíochta agus táscairí cuimsitheacha a chur chun cinn do sheirbhísí cúraim fhoirmiúil agus neamhfhoirmiúil, do shuíomhanna baile, príobháideacha agus poiblí, lena n-áirítear inniúlachtaí cúramóirí agus ceanglais oiliúna, chomh maith leis na huirlisí chun faireachán éifeachtach a dhéanamh ar a gcur chun feidhme;

52. ag cur béim ar an bhfíoras gur minic a bhíonn seirbhísí cúraim trasteorann, lena n-áirítear seirbhísí cúraim chónaithigh, arna soláthar ag oibrithe soghluaiste laistigh den Aontas agus oibrithe imirceacha neamh-AE, ríthábhachtach chun freastal ar riachtanais chúraim atá ag dul i méid; á mheabhrú gur mná iad formhór na n-oibrithe imirceacha sin agus go bhfuil tionchar ag slabhraí cúraim domhanda orthu; á chur i bhfáth go bhfuil saorghluaiseacht daoine agus oibrithe ar cheann de phríomhcholúin an Aontais, ach go bhfuil dúshláin fós ann maidir le cúram trasteorann; á iarraidh go ndéanfar cearta slándála sóisialta na n-oibrithe cúraim agus na nglacadóirí cúraim uile a chosaint mar chuid den cheart chun saorghluaiseachta atá ag daoine san earnáil sin chomh maith le dálaí oibre cuibhiúla a áirithiú agus obair neamhdhearbhaithe a dhíothú; ag spreagadh na mBallstát chun oiliúint trasteorann a fhorbairt, go háirithe i réigiúin trasteorann, chun cúram trasteorann a éascú agus chun dea-chleachtais a roinnt in earnáil an chúraim, i measc nithe eile mar mhodh chun dul i ngleic le himirce lucht cúraim agus leis an easpa rochtana ar chúram ardchaighdeáin i réigiúin nó i dtíortha arb as na soláthraithe cúraim dóibh;

53. á iarraidh an athuair go mbeadh sainmhíniú comhchoiteann ann ar an míchumas, chomh maith le haitheantas frithpháirteach ar stádas míchumais sna Ballstáit i gcomhréir le barúlacha deiridh Choiste UNCPRD maidir le tuarascáil tosaigh an Aontais Eorpaigh a glacadh in 2015 d’fhonn deireadh a chur leis an mbac bunúsach ar shoghluaisteacht laistigh de AE do dhaoine faoi mhíchumas agus rochtain na ndaoine sin ar sheirbhísí sláinte, cúraim agus eile a chumasú, lena n-éascaítear maireachtáil neamhspleách, chomh maith le deiseanna comhionanna oideachais agus fostaíochta; á iarraidh go ndéanfaí Cárta Míchumais AE a chur chun feidhme agus a leathnú go dtí gach Ballstát, rud a réiteodh an bealach chun sainmhíniú Eorpach ar an míchumas a bhaint amach agus a ligfeadh do dhaoine faoi mhíchumas a gceart chun saorghluaiseachta a fheidhmiú in Eoraip a bheadh saor ó bhacainní;

54. á iarraidh go dtabharfaí tús áite don mheabhairshláinte agus go ndéanfaí í a phríomhshruthú laistigh de bheartais sláinte agus cúraim phoiblí ar leibhéal AE agus na mBallstát; á iarraidh ar an gCoimisiún straitéis Eorpach um meabhairshláinte a chur chun cinn, a mbeidh sé d’aidhm léi dea-shláinte mheabhrach a áirithiú do chách, ina sainaithneofar na dúshláin a bhaineann le meabhairshláinte na nglúnta uile sna suíomhanna ábhartha uile, chomh maith le steiréitíopaí agus an stiogma gaolmhar a bhaineann leis an meabhairshláinte a chomhrac; á chur i bhfáth gur cheart é sin a dhéanamh ar bhealach íogair ó thaobh inscne de, agus aird ar leith á tabhairt orthu siúd atá i staideanna leochaileacha agus ar na grúpaí is díothaí; á chur i bhfios go láidir a thábhachtaí atá an mheabhairshláinte agus an cúram ar ardchaighdeán ar feadh an tsaoil, lena gcuimsítear sa luath-óige, san oideachas agus i saol na hoibre, chomh maith le straitéisí um chosc agus um bhrath agus um rochtain ar chóireáil atá ar fáil go héifeachtach, inacmhainne agus ar chaighdeán leordhóthanach agus a chuireann le cáilíocht beatha na ndaoine fásta uile, lena n-áirítear daoine a bhfuil cúram fadtéarmach de dhíth orthu;

55. ag cur béim ar an tábhacht a bhaineann le cúram agus tacaíocht mhothúchánach, shíceolaíoch, shóisialta agus spioradálta chomh maith le seirbhísí meabhairshláinte seachas cógais chun feabhas a chur ar cháilíocht saoil daoine a fhaigheann cúram maolaitheach; á iarraidh, dá bhrí sin, ar an gCoimisiún agus ar na Ballstáit rochtain ar sheirbhísí comhtháite cúraim mhaolaithigh a chur ar aghaidh chun pian agus míchompord a mhaolú chomh maith le dínit agus cáilíocht saoil daoine a bhfuil tinneas foirceanta orthu a choimeád ar bun a luaithe a bhreithnítear gach modh gníomhach cúraim agus a fhaightear go bhfuil sé neamhéifeachtach, agus chun tacaíocht leordhóthanach a áirithiú dá gcúramóirí;

56. á iarraidh go mbeadh rochtain níos éasca ag altraí ar sheirbhísí lena gcuirtear tacaíocht ar fáil don tsláinte mheabhrach agus choirp;

57. á iarraidh ar na Ballstáit rochtain iomlán láithreach a ráthú do dhaoine a bhfuil cosaint shealadach á fáil acu ar sheirbhísí cúraim ardcháilíochta, gan idirdhealú ar aon fhoras agus ag féachaint go háirithe dá riachtanais fhisiceacha agus shíceolaíocha a eascraíonn as cúinsí an chogaidh agus as a n-easáitiú, agus chun dálaí oibre agus fostaíochta comhionanna agus cuibhiúla agus pá cothrom a chinntiú do dhaoine a bhfuil cosaint shealadach acu agus a lorgóidh fostaíocht san earnáil cúraim; á chur i bhfios go láidir go bhfuil acmhainneachtaí breise agus infheistíocht bhreise in earnáil an chúraim ríthábhachtach chun na críche sin;

Cúram fadtéarmach ardcháilíochta do shaol fada agus ardcháilíochta

58. á iarraidh ar an gCoimisiún tacar cuimsitheach, uaillmhianach agus cearta-bhunaithe de spriocanna agus de tháscairí comhfhreagracha le haghaidh cúram fadtéarmach a bhunú, mar aon le sásra tuairiscithe agus uirlisí le haghaidh sonraí imdhealaithe maidir le hinrochtaineacht, infhaighteacht, inacmhainneacht agus cáilíocht cóireálacha agus seirbhísí cúraim, agus leibhéil foirne, agus maidir leis an bhfaireachán orthu, ar spriocanna agus táscairí iad a bheidh infheidhme maidir le gach cineál saoráide agus soláthraí, cosúil le cuspóirí Barcelona maidir le cúram leanaí; á thabhairt chun suntais go bhfuil gá le spriocanna agus táscairí maidir le dálaí oibr